2004R0802 — MT — 01.01.2014 — 003.001

Dan id-dokument ġie magħmul bil-ħsieb li jintuża bħala għodda ta’ dokumentazzjoni u l-istituzzjonijiet ma jassumu l-ebda responsabbiltà għall-kontenut tiegħu

►B IR-REGOLAMENT TAL-KUMMISSJONI (KEE) Nru 802/2004 tal-21 ta' April 2004 li jimplementa r-Regolament tal-Kunsill (KE) Nru 139/2004 dwar il-kontroll tal-konċentrazzjonijiet bejn l-impriżi (Test b'relevanza ŻEE) (ĠU L 133, 30.4.2004, p.1)

Emendat bi:







(*) Dan l-att qatt ma ġie ppubblikat bil-Malti.









▼B

IR-REGOLAMENT TAL-KUMMISSJONI (KEE) Nru 802/2004

tal-21 ta' April 2004

li jimplementa r-Regolament tal-Kunsill (KE) Nru 139/2004 dwar il-kontroll tal-konċentrazzjonijiet bejn l-impriżi

(Test b'relevanza ŻEE)







IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabbilixxi l-Komunità Ewropea, Wara li kkunsidrat it-Trattat dwar iż-Żona Ekonomika Ewropea, Wara li kkunsidrat ir-Regolament tal-Kunsill (KE) Nru 139/2004 ta' l-20 ta' Jannar 2004 dwar il-kontroll ta' konċentrazzjonijiet bejn l-impriżi (Ir-Regolament KE ta' l-Inkorporazzjoni) ( 1 ), u b'mod partikolari l-Artikolu 23(1) tiegħu, Wara li kkunsidrat ir-Regolament tal-Kunsill (KEE) Nru 4064/89 tal-21 ta' Diċembru 1989 dwar il-kontroll tal-konċentrazzjonijiet bejn l-impriżi ( 2 ), kif l-aħħar emendat mir-Regolament (KE) Nru 1310/97 ( 3 ), u b'mod partikolari l-Artikolu 23 tiegħu, Wara li kkonsultat mal-Kumitat Konsultattiv, Billi: (1) Ir-Regolament tal-Kunsill (KEE) Nru 4064/89 tal-21 ta' Diċembru 1989 dwar il-kontroll ta' konċentrazzjonijiet bejn l-impriżi kien ġie miktub mill-ġdid, b'emendi sostanzjali għad-diversi disposizzjoniijiet ta' dak ir-Regolament. (2) Ir-Regolament tal-Kummissjoni (KE) Nru 447/98 ( 4 ) ta' l-1 ta' Marzu 1998 dwar in-notifiki, il-limiti taż-żmien u s-seduti ta' smigħ li hemm provvediment dwarhom fir-Regoament tal-Kunsill (KEE) Nru 4064/89 għandu jkun modifikat sabiex iqis dawk l-emendi. F'ġieħ iċ-ċarezza għandu għalhekk ikun imħassar u mibdul b'regolazzjoni ġdida. (3) IL-Kummissjoni kienet adottat miżuri li jikkonċernaw it-termini ta' referenza fis-smiegħ ta' uffiċjali f'ċerti proċeddimenti li jikkonċernaw il-kompetizzjoni. (4) Ir-Regolament (KE) Nru 139/2004 huwa ibbażat fuq il-prinċipju ta' notifika obbligatorja dwar il-konċentrazzjonijiet qabel ma dawn jidħlu fis-seħħ. Mill-banda l-oħra, notifika għandha konsegwenzi importanti legali li huma favorevoli għall-partijiet tal-konċentrazzjoni proponuta, waqt, minn naħa l-oħra, nuqqas ta' konformità ma l-obligazzjoni tan-notifika twassal sabiex il-partijiet jistgħu ikunu immultati u jistgħu ukoll li jinvolvu l-iżvantaġġi tal-liġi ċivili applikabli dwarhom. Huwa għalhekk meħtieġ li fl-interesi taċ-ċertezza legali li tkun definita b'eżatezza il-materja tas-suġġett u tal-kontenut ta' l-informazzjoni li għandha tkun ipprovduta fin-notifika. (5) Huwa għall-partijiet li jippreżentaw in-notifika li jwettqu l-iżvelar sħiħ u honest lejn il-Kummissjoni dwar il-fatti u ċ-ċirkostanzi li huma relevanti għat-teħid tad-deċiżjoni dwar il-konċentrazzjoni notifikata. (6) Ir-Regolament (KE) Nru 139/2004 jippermetti wkoll lill-impriżi ikkonċernati li jitolbu, fi preżentazzjoni b'raġunijiet xierqa, qabel in-notifika, li konċentrazzjoni li twettaq il-ħtiġiet ta' dak ir-Regolament, tkun referuta lejn il-Kummissjoni minn wieħed jew aktar Stati Membri, jew referuta mill-Kummissjoni lejn wieħed jew aktar Stati Membri, skond ma jista jkun il-każ. Huwa importanti li l-Kummissjoni tkun ipprovduta, u wkoll l-awtoritajiet kompetenti tal-Istati Membri ikkonċernati, bi informazzjoni suffiċjenti, sabiex dawn ikunu jistgħi jistudjaw, fi żmien perijodu qasir ta' żmien, jekk jew le id-deferiment għandhux iseħħ. Għal dak il-għan, il-preżentazzjoni b'raġunijiet xierqa li titlob għad-deferiment għandha jkollha ċerta informazzjoni speċifika. (7) Sabiex tkun simplifikata u mħaffa l-eżaminazzjoni tan-notifiki u l-preżentazzjoni b'raġunijiet xierqa, huwa mixtieq li jkunu stabbiliti il-formoli li għandhom ikunu wżati. (8) La darba in-notifika tistabilixxi l-azzjoni legali tal-limiti taż-żmien bis-saħħa tar-Regolament (KE) Nru 139/2004, il-kondizzjonijiet li jirregolaw tali limiti ta' żmien u wkoll iż-żmien li fih dawn isiru effettivi għandu wkoll ikun determinat. (9) Regoli għandhom ikunu stabbiliti fl-interessi taċ-ċerteza legali dwar il-kalkolazzjoni tal-limiti taż-żmien li hemm provvediment dwarhom fir-Regolament (KE) Nru 139/2004. Partikolarment, fil-bidu u fit-tmiem tal-perijodi ta' żmien u taċ-ċirkostanzi li jissosspendu l-eżitu ta' tali perijodu, għandu jkun determinat, billi jkunu meqjusa l-ħtiġiet li jirriżultaw minn qafas ta' żmien legalment ferm limitat li jkun disponibbli għall-proċedimenti. (10) Id-disposizzjoniijiet li jirrigwardjaw il-proċedura tal-Kummissjoni għandhom ikunu abozzati b'tali mod hekk li jissalvagwardjaw id-dritt tas-smiegħ u d-drittijiet tad-difiża. Għal dawn l-iskopijiet, il-Kummissjoni għandha tiddistingwixxi bejn il-partijiet li jagħtu notifika tal-konċentrazzjoni, u partijiet oħrajn involuti fil-konċentrazzjoni proponuta, partijiet terzi u partijiet li dwarhom il-Kummissjoni jkollha l-intenzjoni li tieħu deċiżjoni li timponi multa jew pagamenti perjodiċi ta' penalità. (11) Il-Kummissjoni għandha tippermetti lill-dawk il-partijiet li jippreżentaw notifika u wkoll lill-partijiet l-oħrajn involuti fil-konċentrazzjoni proponuta, jekk huma hekk jitolbu, l-opportunità li qabel in-notifika huma jiddiskutu informalment il-konċentrazzjoni intiża bl-akbar konfidenzalità, b'żieda, il-Kummissjoni għandha, wara in-notifika, iżżomm kuntatt mill-qrib ma dawk il-partijiet, sal-limitu meħtieġ sabiex tkun tista tiddiskuti magħhom li l-problemi prattiċi jew legali li hija ssib ma l-ewwel eżaminazzjoni tal-każ, bil-għan li, jekk possibli, tirrisolvi tali problemi bi ftehim reċiproku. (12) Bi qbil mal-prinċipju tar-rispett għad-drittijiet tad-difiża, il-partijiet li jressqu in-notifika għandhom ikollhom l-opportunità li jippreżentaw il-kummenti tagħhom dwar l-oġġezzjonijiet kollha li dwarhom il-Kummissjoni tipproponi li tikkonsidra fid-deċiżjonijiet tagħha. Il-partijiet l-oħrajn involuti fil-konċentrazzjoni proponuta għandhom ukoll ikunu informati bl-oġġezzjonijiet tal-Kummissjoni u għandhom ikollhom l-opportunità li jesprimu il-kummenti tagħhom. (13) Il-partijiet terzi li juru interess suffiċjenti għandhom ukoll ikkolhom l-opportunità li jesprimu il-kummenti tagħhom, jekk huma jagħmlu applikazzjoni bil-miktub dwar dan l-effett. (14) Id-diversi persuni intitolati li jippreżentaw kummenti għandhom jagħmlu dan bil-miktub, kemm fl-interessi tagħhom u fl-interess ta' amministrazzjoni soda, mingħajr preġudizzju għad-dritt tagħhom li jitolbu għal smiegħ formali, meta xieraq, li jservi bħala supplement tal-proċedura bil-kitba. F'każi urġenti, b'dana kollu, il-Kummissjoni għandha tkun tista tipproċiedi immedjetament għal smiegħ orali formali tal-partijiet tan-notifika, ta' partijiet oħrajn involuti jew ta' partijiet terzi. (15) Huwa meħtieġ li jkunu definiti id-drittijiet ta' persuni li għandhom ikunu mismugħa, sa liema liema limitu dawn għandhom ikollhom aċċess għad-dokumenti tal-Komuniutà u b'liema kondizzjonijiet dawn jistgħu ikunu rapreżentati jew mgħejjuna. (16) Meta jkollhomm aċċess għal dokumenti, il-Kummissjoni għandha tassigura il-ħarsien tas-sigrieti tan-negożju u ta' l-informazzjoni konfidenzali l-oħra. Il-Kummissjoni għandha tkun tista titlob lill-impriżi li jkunu ippreżentaw dokumenti jew stqarrijiet li jidentifikaw l-informazzjoni meqjusa bħala konfidenzali. (17) Sabiex il-Kummissjoni tkun tsita twettaq evalvazzjoni xierqa ta' l-impenji offruti mill-partijiet tan-notifika bil-għan li tirrendi l-konċentrazzjoni kompatibbli mas-suq komuni, u sabiex tassigura konsultazzjoni xierqa mal-partijiet involuti l-oħrajn, mal-partijiet terzi u ma l-awtoritajiet tal-Istati Membri kif hemm provvediment dwar dan fir-Regolament (KE) Nru 139/2004, partikolarment l-Artikolu 18(1), 18(4), l-Artikolu 19(1), 19(2), 19(3) u 19(5) tiegħu, il-proċedura u l-limiti taż-żmien għall-preżentazzjonijiet ta' l-impenji referuti fl-Artikolu 6(2) u l-Artikolu 8(2) ta' dak ir-Regolament għandhom ikunu stabbiliti. (18) Huwa wkoll meħtieġ li jkunu definiti r-regoli applikabbli għal ċerti limiti ta' żmien kif stabbiliti mill-Kummissjoni. (19) Il-Kumitat Konsultattiv dwar il-Konċentrazzjonijiet għandu jwassal l-opinjoni tiegħu fuq il-bażi ta' abbozz ta' deċiżjoni preliminarja. Huwa għalhekk għandu jkun ikkonsultat fuq każ wara li l-inkjesta dwar dak il-każ tkun ġiet imwettqa. Tali konsultazzjon m'għandhiex, b'dana kollu, iżżomm lill-Kummissjoni milli tiftaħ mill-ġdid inkjesta jekk dan ikun il-każ. Billi: ADOTTAT DAN IR-REGOLAMENT:







KAPITOLU I

SKOP

Artikolu 1

SKOP

Dan ir-Regolament għandu japplika għall-kontroll ta' konċentrazzjonijiet imwettqa permezz tar-Regolament (KE) Nru 139/2004.







KAPITOLU II

NOTIFIKI U PREŻENTAZZJONIJIET OĦRAJN

Artikolu 2

Il-persuni intitolati li jippreżentaw in-notifiki

1. In-notifiki għandhom ikunu ppreżentati mill-persuni msemmija fl-Artikolu 4(2) tar-Regolament (KE) Nru 139/2004.

▼M4

2. Meta n-notifiki jkunu ffirmati mir-rappreżentanti esterni awtorizzati ta’ persuni jew ta’ impriżi, dawk ir-rappreżentanti jipproduċu prova bil-miktub li huma awtorizzati jaġixxu.

▼B

3. Notifiki konġunti għandhom ikunu ippreżentati minn rapreżentant konġunt li huwa awtorizzat li jitrasmetti u li jirċievi dokumenti f'isem il-partijiet kollha tan-notifika.

Artikolu 3

Preżentazzjoni tan-notifiki

1. In-notifiki għandhom ikunu ppreżentati bil-mod stabbilit fil-Fomola KO kif stabbilita fl-Anness I. Skond il-kondizzjonijiet elenkati fl-Anness II, in-notifiki jistgħu jkunu ppreżentati fil-Formola il-Qasira kif definit hemmhekk. Notifiki konġunti għandhom ikunu ippreżentati fuq formola waħda.

▼M4

2. Il-Formola CO u d-dokumenti ta’ sostenn jiġu ppreżentati lill-Kummissjoni f’format u bl-għadd ta’ kopji kif speċifikat mill-Kummissjoni f’Il-Ġurnal Uffiċjali tal-Unjoni Ewropea. In-notifika titwassal fl-indirizz imsemmi fl-Artikolu 23(1).

▼B

3. Id-dokumenti ta' appoġġ għandhom ikunu jew oriġinali jew kopji ta' l-oriġinali; f'dan il-każ ta' l-aħħar il-partijiet li jagħtu n-notifika għandhom jikkonfermaw li dawn ikunu kopji awtentiċi u kompluti.

4. In-notifiki għandhom ikunu f'waħda mil-lingwi uffiċjali tal-Komunità. Għall-partijiet tan-notifika, din il-lingwa għandha wkoll tkun il-lingwa tal-proċedimenti, kif ukoll ta' proċedimenti sussegwenti li għandu x'jaqsam ma' l-istess konċentrazzjoni. Id-dokumenti ta'appoġġ għandhom ikunu ippreżentati fil-lingwa oriġinali tagħhom. Meta l-lingwa oriġinali ma tkunx waħda mill-lingwi uffiċjali tal-Komunità, traduzzjoni fil-lingwa tal-proċedimenti għandha tkun mhemuża.

5. Meta n-notifiki jitwettqu skond l-Artikolu 57 tal-Ftehim dwar iż-Żona Ekonomika Ewropea, dawn jistgħu ukoll ikunu ippreżentati f'waħda mill-lingwi uffiċjali ta' l-Istati EFTA jew fil-lingwa tal-ħidma ta' l-Awtorità ta' Sorveljanza EFTA. Jekk il-lingwa magħżula għan-notifika ma tkunx lingwa uffiċjali tal-Komunità, il-partijiet tan-notifika għandhom simultanjament jissupplimentaw id-dokumentazzjoni kollha bi traduzzjoni f'lingwa uffiċjali tal-Komunità. Il-lingwa li tkun magħżula għat-traduzzjoni għandha tiddetermina il-lingwa wżata mill-Kummissjoni bħala l-lingwa tal-proċedimenti għall-partijiet tan-notifika.

Artikolu 4

L-informazzjoni u d-dokumenti li għandhom ikunu pprovduti

▼M4

1. In-notifiki jkun fihom l-informazzjoni, inklużi d-dokumenti, mitluba fil-formoli applikabbli stabbiliti fl-Annessi I u II. L-informazzjoni tkun korretta u kompluta.

▼B

2. Il-Kummissjoni tista' tagħti dispensa mill-obbligazzjoni li tkun ipprovduta xi informazzjoni partikolari fin-notifika, inklużi d-dokumenti, jew rigward xi ħtieġa oħra speċifikata fl-Annessi I u II meta il-Kummissjoni tikkonsidra li l-konformità ma' dawn l-obbligi jew ħtiġiet ma tkunx meħtieġa għall-eżaminazzjoni tal-każ.

3. Il-Kummissjoni għandha mingħajr dewmien tikkonferma bil-miktub lill-partijiet tan-notifika jew lir-rapreżentanti tagħhom bil-wassla tan-notifika u b'xi tweġiba ta' l-ittra mibgħuta mill-Kummissjoni bis-saħħa ta' l-Artikolu 5(2) u 5(3).

Artikolu 5

Id-data effettiva tan-notifika

1. Bla ħsara għall-paragrafi 2, 3 u 4, in-notifiki għandhom isiru effettivi fid-data li fiha dawn ikunu wasslu għand il-Kummissjoni.

2. Meta l-informazzjoni, inklużi d-dokumenti, li jkunu jinsabu fin-notifika, ma jkunux kompluti b'xi rigward materjali, il-Kummissjoni għandha tinforma bil-kitba u mingħajr dewmien lill-partijiet tan-notifika jew lir-rapreżentanti tagħhom. F'tali każi, in-notifika għandha ssir effettiva fid-data li fiha l-informazzjoni kompluta tkun wasslet għand il-Kummissjoni.

3. Tibdiliet materjali fil-fatt li jkunu jinsabu fin-notifika li jirriżultaw sussegwentament tan-notifika li l-partijiet notifikanti jafu, jew li messhom ikunu jafu, jew xi informazzjoni oħra li tirriżulta sussegwentament tan-notifika li l-partijiet jafu jew li messhom ikunu jafu u li kieku kienet tkun notifikata jekk kienet tkun magħrufha fiż-żmien tan-notifika, għandha tkun ikkomunikata mingħajr dewmien lejn il-Kummissjoni. F'tali każi. Meta dak it-tibdil materjali jew l-informazzjoni ġdida jista jkollha effett sinifikanti fuq l-ewalwazzjoni tal-konċentrazzjoni, in-notifika tista tkun meqjusha mill-Kummissjoni bħala li ssir effettiva fid-data li fiha l-informazzjoni relevanti tkun wasslet għand il-Kummissjoni; il-Kummissjoni għandha tinforma lill-partijiet notifikanti jew lir-rapreżentanti tagħhom rigward dan u mingħajr ebda dewmien.

4. Informazzjoni mhux koretta jew li tħawwad għandha tkun meqjusa bħala informazzjoni mhux kompluta.

5. Meta il-Kummissjoni tippubblika il-fatt tan-notifika bis-saħħa ta' l-Artikolu 4(3) tar-Regolament (KE) Nru 139/2004, hija għandh tispeċifika d-data li fiha in-notifika tkun wasslet għandha. Meta, bħala segwiment ta' l-applikazzjoni tal-paragrafi 2, 3 u 4 ta' dan l-Artikolu, id-data effettiva tan-notifika tkun aktar tard mid-data speċifikata f'dik il-pubblikazzjoni, il-Kummissjoni għandha toħroġ pubblikazzjoni oħra li fiha hija għandha tistqarr dik id-data ta' l-aħħar.

Artikolu 6

Disposizzjoniijiet speċifiċi li jirrigwardjaw preżentazzjonijiet, supplimenti u ċertifikazzjonijiet b'raġunijiet xierqa

1. Preżentazzjoni b'raġunijiet xierqa fil-qofol tat-tifsira ta' l-Artikolu 4(4) u 4(5) tar-Regolament (KE) Nru 139/2004 għandha jkollha l-informazzjoni, inklużi d-dokumenti, meħtieġa b'konformità ma l-Anness III ta' dan ir-Regolament.

▼M4

2. L-Artikolu 2, l-Artikolu 3(1), it-tielet sentenza, l-Artikolu 3(2) sa (5), l-Artikolu 4, l-Artikolu 5(1) sa (4), l-Artikolu 21 u l-Artikolu 23 ta’ dan ir-Regolament japplikaw mutatis mutandis għas-sottomissjonijiet bl-argumenti u bir-raġunijiet skont it-tifsira tal-Artikolu 4(4) u 4(5) tar-Regolament (KE) Nru 139/2004.

▼B

L-Artikolu 2, l-Artikolu 3(1), it-tielet sentenza, 3(2) sa (5), l-Artikolu 4, l-Artikolu 5(1) sa (4), l-Artikolu 21 u l-Artikolu 23 ta' dan ir-Regolament għandhom ikunu japplikaw mutatis mutandis għas-supplementi tan-notifiki u ċ-ċertifikazzjonijiet fil-qofol tat-tifsira ta' l-Artikolu 10(5) tar-Regolament (KE) Nru 139/2004.







KAPITOLU III

LIMITI TA' ŻMIEN

Artikolu 7

Il-bidu tal-perijodi ta' żmien

Il-perijodi taż-żmien għandhom jibdew fil-jum utili, kif definit fl-Artikolu 24 ta' dan ir-Regolament, skond kif issegwi l-okkerrenza li d-disposizzjoniijiet relevanti tar-Regolament (KE) Nru 139/2004 li jirreferu għaliha.

Artikolu 8

L-iskadenza tal-perijodi ta' żmien

Perijodu ta' żmien ikkalkolat f'jiem utili għandu jeskadi fit-tmiem ta' l-aħħar jum utili tiegħu.

Perijodu ta' żmien stabbilit mill-Kummissjoni f'termini ta' data kalendarja għandu jeskadi fit-tmien ta' dak il-jum.

Artikolu 9

Is-sospenzjoni tal-limitu ta' żmien

1. Il-limiti ta' żmien referuti fl-Artikolu 9(4), l-Artikolu 10(1) u 10(3) tar-Regolament (KE) Nru 139/2004 għandhom ikunu sospiżi meta il-Kummissjoni tkun hadet deċiżjoni bis-saħħa ta' l-Artikolu 11(3) jew l-Artikolu 13(4) ta' dak ir-Regolament, dwar kwalunwe mir-raġunijiet li ġejjin:

(a) l-informazzjoni li l-Kummissjoni tkun talbet permezz ta' l-Artikolu 11(2) tar-Regolament (KE) Nru 139/2004 minn għand waħda mill-partijiet notifikanti jew minn parti oħra involuta, kif definit fl-Artikolu 11 ta' dan ir-Regolament, ma tkunx ġiet provduta jew inkella ma tkunx ġiet provduta bis-sħiħ fil-limitu ta' żmien stabbilit mill-Kummissjoni;

(b) l-informazzjoni li l-Kummissjoni tkun talbet permezz ta' l-Artikolu 11(2) tar-Regolament (KE) Nru 139/2004 minn għand patri terza, kif definit fl-Artikolu 11 ta' dan ir-Regolament, ma tkunx ġiet provduta jew inkella ma tkunx ġiet provduta bis-sħiħ fil-limitu ta' żmien stabbilit mill-Kummissjoni minħabba ċirkostanzi li dwarhom waħda mill-partijiet notifikanti jew minn għand parti oħra involuta, kif definit fl-Artikolu 11 ta' dan ir-Regolament, tkun responsabbli;

(ċ) waħda mill-partijiet notifikanti jew parti oħra involuta, kif definit fl-Artikolu 11 ta' dan ir-Regolament, tkun ċaħdet li tissottometti ruħha għal spezzjoni meqjusa bħala meħtieġa mill-Kummissjoni fuq il-bażi ta' l-Artikolu 13(1) tar-Regolament (KE) Nru 139/2004 jew li tikkopera fit-twettieq ta' tali spezzjoni skond l-Artikolu 13(2) ta' dak ir-Regolament;

(d) il-partijiet notifikanti jkunu naqsu milli jinformaw lill-Kummissjoni bit-tibdiliet materjali fil-fatti li jkunu inklużi fin-notifika, jew b'xi informazzjoni ġdida tat-tip referut fl-Artikolu 5(3) ta' dan ir-Regolament.

2. Il-limiti ta' żmien referuti fl-Artikolu 9(4), l-Artikolu 10(1) u 10(3) tar-Regolament (KE) Nru 139/2004 għandhom ikunu sospiżi meta il-Kummissjoni ikollha tieħu deċiżjoni bis-saħħa ta' l-Artikolu 11(3) ta' dak ir-Regolament, mingħajr ma l-ewwel tipproċedi b'talba sempliċi għall-informazzjoni minħabba ċirkostanzi li waħda mill-partijiet ta' l-impriżi involuti fil-konċentrazzjoni, tkun responsabbli.

3. IL-limiti ta' żmien referuti fl-Artikolu 9(4), l-Artikolu 10(1) u (3) tar-Regolament (KE) Nru 139/2004 għandhom ikunu sospiżi:

(a) fil-każi referuti fil-punti (a) u (b) tal-paragrafu 1, għal perijodu ta' bejn l-iskadenza tal-limitu taż-żmien stabbilit f'talba sempliċi għall-informazzjoni, u l-wasla ta' l-informazzjoni sħiħa u korretta kif meħtieġa bid-deċiżjoni;

(b) fil-każi referuti fil-punt (ċ) tal-paragrafu 1, għal perijodu ta' bejn l-attentant mingħajr suċċess tat-twettieq ta' l-ispezzjoni u l-finalizzazzjoni ta' l-ispezzjoni kif ordnata bid-deċiżjoni;

(ċ) fil-każi referuti fil-punt (d) tal-paragrafu 1, għal perijodu ta' bejn l-eventwalità tat-tibdil fil-fatti referuti hemmhekk u l-wasla ta' l-informazzjoni sħiħa u korretta.

(d) fil-każi referuti fil-paragrafu 2, għal perijodu ta' bejn l-iskadenza tal-limitu taż-żmien stabbilit fid-deċiżjoni, u l-wasla ta' l-informazzjoni sħiħa u korretta kif meħtieġa bid-deċiżjoni;

4. Is-sospenzjoni tal-limitu ta' żmien għandha tibda fil-jum utili li jsegwi id-data li fiha l-okkorrenza li toħloq is-suspett tkun seħħet. Dan għandu jeskadi fit-tmiem tal-jum meta r-raġuni tas-suspett tkun tneħħiet. Meta tali jum ma jkunx jum utili, is-sospenzjoni tal-limitu taż-żmien għandha teskadi fit-tmiem tal-jum utili segwenti.

Artikolu 10

Konformità mal-limiti ta' żmien

1. Il-limiti taż-żmien referuti fl-Artikolu 4(4), ir-raba' sub-paragrafu, l-Artikolu 9(4), l-Artikolu 10(1) u (3), u l-Artikolu 22(3) tar-Regolament (KE) Nru 139/2004 għandhom jintlaħqu meta l-Kummissjoni tkun ħadet id-deċiżjoni relevanti qabel it-tmiem tal-perijodu.

2. Il-limiti taż-żmien referuti fl-Artikolu 4(4), it-tieni subparagrafu, l-Artikolu 4(5), it-tielet subparagrafu, l-Artikolu 9(2), l-Artikolu 22(1), it-tieni subparagrafu, u 22(2), it-tieni subparagrafu, tar-Regolament (KE) Nru 139/2004 għandhom ikunu milħuqa minn l-Istat Membru ikkonċernat meta dak l-Istat Membru, qabel it-tmiem tal-perijodu, jinforma lill-Kummissjoni bil-kitba jew iressaq talba bil-miktub, skond ma jkun il-każ.

3. Il-limitu ta' żmien referut fl-Artikolu 9(6) tar-Regolament (KE) Nru 139/2004 għandu jkun milħuq meta l-awtorità kompteneti tal-Stat Membru ikkonċernat tinforma lill-impriżi ikkonċernati skond il-manjera stabbilita f'dik id-disposizzjonii, qabel it-tmiem tal-perijodu.







KAPITOLU IV

L-EŻERĊITAR TAD-DRITT TAS-SMIEGĦ; IS-SMIEGĦ

Artikolu 11

Il-partijiet li għandhom ikunu mismugħa

Għall-iskopijiet tad-drittijiet tas-smiegħ bis-saħħa ta' l-Artikolu 18 tar-Regolament (KE) Nru 139/2004, dawn il-partijiet li ġejjin huma msemmija:

(a) il-partijiet notifikanti, iġiefiri, il-persuni jew l-impriżi li jippreżentaw notifika bis-saħħa ta' l-Artikolu 4(2) tar-Regolament (KE) Nru 139/2004;

(b) il-partjiet involuti l-oħrajn, iġiefiri, il-partijiet tal-konċentrazzjoni proponuta apparti milli l-partijiet notifikanti, bħal ma huwa l-bejjiegħ u l-impriża li tkun fil-mira tal-konċentrazzjoni;

(ċ) persuni terzi, li huma persuni naturali jew legli, inklużi il-klienti, il-fornituri u l-kompetituri, basta li dawn juru biċ-ċar interess suffiċċjenti fil-qofol tat-tifsira ta' l-Artikolu 18(4), it-tieni sentenza, tar-Regolament (KE) Nru 139/2004, liema jkun il-każ partikolari: — għall-membri ta' l-amministrazzjoni jew ta' korpi amministrattivi tal-impriżi ikkonċernati jew ir-rapreżentanti rikonoxxuti ta' l-impjegati tagħhom; — għal assoċċjazzjonijiet ta' konsumaturi, meta l-konċentrazzjoni proponuta tikkonċerna prodotti jew servizzi għall-konsumaturi finali.

(d) il-partijiet li fir-rigward tagħhom il-Kummissjoni jkollha l-intenzjoni li tieħu deċiżjoni bis-saħħa ta' l-Artikolu 14 jew ta' l-Artikolu 15 tar-Regolament (KE) Nru 139/2004.

Artikolu 12

Deċiżjonijiet dwar is-sospenzjoni ta' konċentrazzjonijiet

1. Meta l-Kummissjoni jkollha l-intenzjoni li tieħu deċiżjoni bis-saħħa ta' l-Artikolu7(3) tar-Regolament (KE) Nru 139/2004 li tkun sejra taffettwa ħażin parti waħda jew aktar, hija għandha, bis-saħħa ta' l-Artikolu 18(1) ta' dak ir-Regolament, tinforma bil-kitba lill-partijiet notifikanti u lill-partijiet l-oħrajn involuti bl-oġġezzjonijiet tagħha u għandha tistabbilixxi limitu ta' żmien li fih huma jkunu jistghu iresqu l-opinjonijiet tagħhom bil-kitba.

2. Meta l-Kummissjoni, bis-saħħa ta' l-Artikolu 18(2) tar-Regolament (KE) Nru 139/2004, tkun ħadet deċiżjoni proviżorja referuta fil-paragrafu 1 ta' dan l-Artikolu mingħajr ma tkun tat lill-partijiet notifikanti u lill-partijiet involuti l-oħrajn l-opportunità li jressqu l-kummenti tagħhom, hija għandha mingħajr dewmien tibgħatilhom it-test tad-deċiżjoni proviżorja u għandha tistabbilixxi limitu ta' żmien li matulu huma jkunu jistgħu iressqu bil-kitba il-kummenti tagħhom.

►M4 Ladarba l-partijiet notifikanti u l-partijiet l-oħrajn involuti jressqu l-kummenti tagħhom, il-Kummissjoni tieħu deċiżjoni finali li tħassar, temenda jew tikkonferma d-deċiżjoni provviżorja. ◄ Meta huma ma jkunux ressqu l-kummenti tagħhom bil-kitba matul il-limitu ta' żmien stabilit, id-deċiżjoni proviżorja tal-Kummissjoni għandha ssir finali ma l-iskadenza ta' dak il-perijodu.

Artikolu 13

Deċiżjonijiet dwar is-sustanza tal-każ

1. Meta l-Kummissjoni jkollha l-intenzjoni li tieħu deċiżjoni bis-saħħa ta' l-Artikolu 6(3) jew l-Artikolu 8(2) sa (6) tar-Regolament (KE) Nru 139/2004, hija għandha, qabel ma tikkonsulta lill-Kumitat Konsultattiv dwar il-Konċentrazzjonijiet, tisma lill-partijiet bis-saħħa ta' l-Artikolu 18(1) u (3) ta' dak ir-Regolament.

L-Artikolu 12(2) ta' dan ir-Regolament għandu jkun japplika mutatis mutandis meta, fl-applikazzjoni ta' l-Artikolu 18(2) tar-Regolament (KE) Nru 139/2004, il-Kummissjoni tkun ħadet deċiżjoni proviżorja bis-saħħa ta' l-Artikolu 8(5) ta' dak ir-Regolament.

2. Il-Kummissjoni għandha tindirizza bil-miktub l-oġġezzjonijiet tagħha lejn il-partijiet notifikanti.

Il-Kummissjoni għandha, meta tressaq l-avviż ta' l-oġġezzjonijiet, tistabbilixxi limitu ta' żmien li fih il-partijiet notifikanti jkunu jistgħu jinformaw bil-kitba lill-Kummissjoni dwar il-kummenti tagħhom.

Il-Kummissjoni għandha tinforma bil-kitba lill-partijiet l-oħrajn involuti dwar dawn l-oġġezzjonijiet.

Il-Kummissjoni għandha wkoll tistabbilixxi limitu ta' żmien li fih dawk il-partijiet l-oħrajn involuti jkunu jistgħu jinformaw bil-kitba lill-Kummissjoni dwar il-kummenti tagħhom.

Il-Kummissjoni m'għandhiex tkun obbligata li tikkonsidra l-kummenti li hija tirċievi wara l-iskadenza taż-żmien li hija tkun stabbiliet.

▼M4

3. Il-partijiet li lilhom jiġu indirizzati l-oġġezzjonijiet tal-Kummissjoni jew li jkunu ġew informati b’dawk l-oġġezzjonijiet jistgħu jippreżentaw il-kummenti tagħhom dwar l-oġġezzjonijiet u dan jagħmluh bil-miktub u f’għeluq iż-żmien stabbilit. Fil-kummenti bil-miktub tagħhom, huma jistgħu jelenkaw il-fatti u l-kwistjonijeit kollha kif magħrufa minnhom li huma relevanti għad-difiża tagħhom, u jehmżu xi dokumenti relevanti bħala prova tal-fatti elenkati. Huma jistgħu wkoll jipproponu li l-Kummissjoni tisma’ persuni li jkunu jistgħu jikkorroboraw dawk il-fatti. Huma jissottomettu l-kummenti tagħhom lill-Kummissjoni fl-indirizz imsemmi fl-Artikolu 23(1). Il-format li bih jiġu ppreżentati l-kummenti u l-għadd ta’ kopji mitluba jiġu speċifikati mill-Kummissjoni minn żmien għalżmien f’Il-Ġurnal Uffiċjali tal-Unjoni Ewropea. Il-Kummissjoni tgħaddi mingħajr dewmien kopji ta’ dawk kummenti bil-miktub lill-awtoritajiet kompetenti tal-Istati Membri.

▼B

4. Meta l-Kummissjoni jkollha l-intenzjoni li tieħu deċiżjoni bis-saħħa ta' l-Artikolu 14 jew l-Artikolu 15 tar-Regolament (KE) Nru 139/2004, hija għandha, qabel ma tikkonsulta lill-Kumitat Konsultattiv dwar il-Konċentrazzjonijiet, tisma lill-partijiet bis-saħħa ta' l-Artikolu 18(1) u (3) ta' dak ir-Regolament li fir-rigward tagħhom il-Kummissjoni jkollha l-intenzjoni li tieħu tali deċiżjoni.

Il-proċedura li hemm provvediment dwarha fil-paragrafu 2, l-ewwel u t-tieni subparagrafi, u l-paragrafu 3, għandha tkun applikabbli, mutatis mutandis

Artikolu 14

Smiegħ orali

1. Meta l-Kummissjoni jkollha l-intenzjoni li tieħu deċiżjoni bis-saħħa ta' l-Artikolu 6(3) jew l-Artikolu 8(2) sa (6) tar-Regolament (KE) Nru 139/2004, hija għandha toffri lill-partijiet notifikanti li jkun hekk talbu fil-kummenti tagħhom bil-kitba l-opportunita li jiżviluppaw l-argumenti tagħhom fi smiegħ orali formali. Hija tista wkoll, fi stadji oħrajn tal-proċediment, li toffri lill-partijiet notifikanti l-opportunità li huma jesprimu oralment il-kummenti tagħhom.

2. Meta l-Kummissjoni jkollha l-intenzjoni li tieħu deċiżjoni bis-saħħa ta' l-Artikolu 6(3) jew l-Artikolu 8(2) sa (6) tar-Regolament (KE) Nru 139/2004, hija għandha toffri lill-partijiet involuti l-oħrajn li jkun hekk talbu fil-kummenti tagħhom bil-kitba l-opportunita li jiżviluppaw l-argumenti tagħhom fi smiegħ orali formali. Hija tista wkoll, fi stadji oħrajn tal-proċediment, li toffri lill-partijiet involuti l-oħrajn l-opportunità li huma jesprimu oralment il-kummenti tagħhom.

3. Meta l-Kummissjoni jkollha l-intenzjoni li tieħu deċiżjoni bis-saħħa ta' l-Artikolu 14(3) jew l-Artikolu 15 tar-Regolament (KE) Nru 139/2004, hija għandha toffri lill-partijiet li fuqhom hija tipproponi li timponi multa jew pagament perjodiku ta' penali, l-opportunità li jiżviluppaw l-argumenti tagħhom fi smiegħ orali formali, jekk huma hekk ikunu talbu fil-kummenti bil-kitba tagħhom. Hija tista wkoll, fi stadji oħrajn tal-proċediment, li toffri lill-tali partijiet l-opportunità li huma jesprimu oralment il-kummenti tagħhom.

Artikolu 15

It-twettieq ta' smiegħ orali formali

1. Is-smiegħ orali formali għandu jkun imwettaq mill-Uffiċjal tas-Smiegħ b'independenza sħiħa.

2. Il-Kummissjoni għandha tistieden lill-persuni li għandhom ikunu mismugħa sabiex jattendu għas-smiegħ orali formali f'tali dati li hija għandha tiddetermina.

3. Il-Kummissjoni għandha tistieden lill-awtoritajiet kompetenti tal-Istati Membri sabiex jipparteċipaw fi smiegħ orali formali.

4. Il-persuni mistiedna sabiex jattendu għandhom jew jidhru huma personali jew li jkunu rappreżentati mir-rappreżentanti legali tagħhom jew minn rapreżentanti awtorizzati skond il-kostituzzjoni tagħhom, kif xieraq. Impriżi u assoċċjazzjonijiet ta' imprii jistgħu wkoll ikunu rappreżentati minn aġent awtorizzat kif meħtieġ minn fost il-persunal permanenti tagħhom.

5. Il-persuni mismuha mill-Kummissjoni jistgħu jkunu mgħejjuna mill-avukati tagħhom jew minn persuni oħrajn kwalifikati u awtorizzati kif meħtieġ li jkunu aċċettabbli għall-Uffiċjal tas-Smiegħ.

6. Smigħ orali formali ma għandux ikun pubbliku. Kull persuna tista tkun mismugħa separatament jew fil-preżenza ta' persuni oħrajn li jkunu mistiedna sabiex jattendu, wara li jkunu meqjusa l-interessi leġittimi ta' l-impriżi fil-protezzjoni tas-sigrieti tan-negożju tagħhom u ta' xi informazzjoni konfidenzali oħra.

7. L-Uffiċjal tas-Smiegħ jista jippermetti lill-partijiet kollha fil-qofol tat-tifsira ta' l-Artikolu 11, lis-servizzi tal-Kummissjoni, u lill-awtoritajiet kompteneti tal-Istati Membri li jgħamlu mistoqsijiet matul is-smiegħ orali formali.

L-Uffiċjal tas-Smiegħ jista jżomm laqgħa preparatorja mal-partijiet u mas-servizzi tal-Kummissjoni, hekk li jiffaċilita l-organizzazzjoni effiċċjenti tas-smiegħ orali formali.

8. L-istqarrijiet magħmula minn kull persuna mismugħa għandhom ikunu irrekordjati. Mat-talba għal dan, ir-rekordjar tas-smiegħ orali formali għandu jkun disponibli għall-persuni li jattendu għal dak is-smiegħ. Attenzjoni għandha tingħata għall-interess leġittimu ta' l-impriżi fil-protezzjoni tas-sigrieti tal-negozju tagħhom u ta' l-informazzjoni kunfidenzali l-oħra.

Artikolu 16

Is-smiegħ ta' terzi persuni

1. Jekk terzi persuni japplikaw bil-kitba sabiex ikunu mismugħa bis-saħħa ta' l-Artikolu 18(4), it-tieni sentenza, tar-Regolament (KE) Nru 139/2004, il-Kummissjoni għandha tinformhom bil-kitba dwar in-natura u l-materja tas-suġġett tal-proċedura u għandha tistabbilixxi limitu ta' żmien li fih huma jkunu jistgħu iressqu l-kummenti tagħhom.

2. Il-persuni terzi referuti fil-paragrafu 1 għandhom jippreżentaw il-kummenti tagħhom bil-kitba matul il-limitu taż-żmien stabbilit. Il-Kummissjoni tista, meta xieraq, toffri lill-tali partijiet terzi, li jkun hekk talbu fil-kummenti bil-miktub tagħhom, l-opportunità li jipparteċipaw fi smiegħ formali. Hija tista wkoll, f'każi oħrajn li toffri lill-tali partijiet terzi l-opportunità li huma jesprimu oralment il-kummenti tagħhom.

3. Il-Kummissjoni tista l-istesssss tistieden xi persuna oħra, naturali jew legali, sabiex tesprimi il-kummenti tagħha, bil-kitba u wkoll oralment, inkluż is-smiegħ orali formali.







KAPITOLU V

AĊESS GĦAL FILE U T-TRATTAMENT TA' L-INFORMAZZJONI KONFIDENZALI

Artikolu 17

Aċċess għal file u l-użu ta' dokumenti

1. Jekk hekk mitlubha, il-Kummissjoni għandha tagħti aċċess lejn il-file tal-partijiet li lilhom tkun indirizzat stqarrija ta' l-oġġezzjonijiet, għall-iskop li tiffaċilita li dawn ikunu jistgħu jeżerċitaw id-drittijiet tagħhom tad-difiża. L-aċċess għandu jkun mogħti wara n-notifika tal-istqarrija ta' l-oġġezzjonijiet.

2. Il-Kummissjoni għandha, meta tkun mitluba, li wkoll tagħti lill-partijiet involuti l-oħrajn li jkunu ġew infurmati bl-oġġezzjonijiet, aċċess għall-file sal-limitu li dan ikunu meħtieġ għall-iskopijiet sabiex huma jkunu jistgħu iħejju il-kummenti tagħhom.

▼M4

3. Id-dritt tal-aċċess għall-fajl ma għandux jestendi għall-informazzjoni kunfidenzjali, jew għal dokumenti interni tal-Kummissjoni jew tal-awtoritajiet kompetenti tal-Istati Membri. Id-dritt tal-aċċess għall-fajl ma jiġix estiż, bl-istess mod, għall-korrispondenza bejn il-Kummissjoni u l-awtoritajiet kompetenti tal-Istati Membri, bejn l-awtoritajiet kompetenti tal-Istati Membri u bejn il-Kummissjoni u awtoritajiet oħrajn ta’ kompetizzjoni.

▼B

4. Id-dokumenti akkwistati permezz ta' l-aċċess lejn il-file bis-saħħa ta' dan l-Artikolu jistgħu ikunu użati biss għall-iskopijiet tal-proċedimenti relevanti bis-saħħa tar-Regolament (KE) Nru 139/2004.

Artikolu 18

Informazzjoni konfidenzali

1. Informazzjoni, inklużi dokumenti, m'għandhomx ikunu ikkomunikati jew li jkunu aċċessibbli mill-Kummissjoni sal-limitu li dawn ikunu jinkludu sigrieti tan-negozju jew xi informazzjoni kunfidenzali oħra li l-iżvelar tagħha ma jkunx meqjus bħala meħtieġ mill-Kummissjoni għall-iskopijiet tal-proċedura.

2. Kwalunkwe persuna li twassal il-veduti jew il-kummenti tagħha bis-saħħa ta' l-Artikolu 12, l-Artikolu 13 u l-Artikolu 16 ta' dan ir-Regolament, jew li tforni informazzjoni bis-saħħa ta' l-Artikolu 11 tar-Regolament (KE) Nru 139/204, jew li sussegwentament tippreżenta aktar informazzjoni lejn il-Kummissjoni fil-korsa ta' l-istess proċedura, għandha kjarament tidentifika xi materjal li hija tikkonsidra bħala konfidenzali, tagħti r-raġunijiet, u tipprovdi versjoni separata mhux-konfidenzali sad-data stabbilita mill-Kummissjoni.

3. Mingħajr preġudizzju għall-paragrafu 2, il-Kummissjoni tista teħtieġ li tali persuni referuti fl-Artikolu 3 tar-Regolament (KE) Nri 139/204, lill-impriżi u l-assoċċjazzjonijiet ta' l-impriżi fil-każi kollha meta huma jipproduċu jew ikunu ipprovdew dokumenti jew stqarijiet bis-saħħa tar-Regolament (KE) Nru 139/2004, li jidentifikaw id-dokumenti jew partijiet tad-dokumenti li huma jikkonsidraw li jkun fihom sigrieti tan-negozju jew informazzjoni konfidenzali oħra li tappartieni lilhom u li jidentifikaw l-impriżi li fir-rigward tagħhom tali dokumenti għandhom ikunu meqjusa bħala konfidenzali.

Il-Kummissjoni tista wkoll li tkun teħtieġ lill-persuni referuti fl-Artikolu 3 tar-Regolament (KE) Nru 139/2004, lill-impriżi jew l-assoċċjazzjonijiet ta' l-impriżi, li jidentifikaw xi parti minn stqarrija ta' l-oġġezzjonijiet, sommarju tal-każ jew deċiżjoni adotta mill-Kummissjoni, li fl-opinjoni tagħhom dawn ikun fihom sigrieti tan-negozju.

Meta s-sigrieti tan-negozju jew xi informazzjoni konfidenzali oħra tkun identifikata, il-persuni, l-impriżi u l-assoċċjazzjonijiet ta' l-impriżi għandhom jagħtu r-raġunijiet u jipprovdu versjoni separata mhux-konfidenzali sad-data stabbilita mill-Kummissjoni.

▼M2

4. Jekk persuni, impriżi jew assoċjazzjonijiet ta’ impriżi jonqsu milli jkunu konformi mal-paragrafu 2 jew 3, il-Kummissjoni tista’ tassumi li d-dokumenti jew id-dikjarazzjonijiet ikkonċernati ma fihom l-ebda informazzjoni kunfidenzjali.

▼B







KAPITOLU VI

KUMMENTI OFFRUTI MILL-IMPRIŻI IKKONĊERNATI

Artikolu 19

Il-limiti taż-żmien għall-preżentazzjoni ta' kummenti

1. Il-kummenti offruti mill-impriżi konċernati bis-saħħa ta' l-Artikolu 6(2) tar-Regolament (KE) Nru 139/2004 għandhom ikunu ippreżentati lill-Kummissjoni fi żmien mhux aktar tard minn 20 jum utili mid-data tal-wassla tan-notifika.

▼M4

2. Il-kummenti offruti mill-impriżi konċernati bis-saħħa tal-Artikolu 8(2) tar-Regolament (KE) Nru 139/2004 jiġu ppreżentati lill-Kummissjoni mhux aktar tard minn 65 jum ta’ xogħol mid-data li fiha l-proċediment jkunu nbdew. Meta l-impriżi kkonċernati l-ewwel joffru l-impenji f’inqas minn 55 jum ta’ xogħol mid-data li fiha jkunu nbdew il-proċedimenti iżda jippreżentaw verżjoni mmodifikata tal-impenji 55 jum jew aktar minn dik id-data, l-impenji mmodifikati jitqiesu bħala impenji ġodda għall-iskop tal-applikazzjoni tat-tieni sentenza tal-Artikolu 10(3) tar-Regolament (KE) Nru 139/2004.

▼B

Meta bis-saħħa ta' l-Artikolu 10(3), it-tieni subparagrafu, tar-Regolament (KE) Nru 139/2004 il-perijodu ta' l-adozzjoni ta' deċiżjoni bis-saħħa ta' l-Artikolu 8(1), (2) u (3) ikun estiż, il-perijodu ta' 65 jum utili għall-preżentazzjoni tal-kummenti għandu awtimatikament ikun estiż bl-istess numru ta' jiem utili.

F'każi eċċezzjonali, il-Kummissjoni tista taċċetta kummenti offruti wara l-iskadenza tal-limitu ta' żmien għall-preżentazzjoni tagħhom fil-qofol tat-tifsira ta' dan il-paragrafu, basta li l-proċedura li hemm provvediment dwarha fl-Artikolu 19(5) tar-Regolament (KE) Nru 139/2004 ikun hemm konformità magħha.

3. L-Artikoli 7, 8 u 9 għandhom japplikaw mutatis mutandis.

Artikolu 20

Proċedura għall-preżentazzjoni ta' impenji

▼M4

1. L-impenji offruti mill-impriżi konċernati skont l-Artikolu 6(2) jew l-Artikolu 8(2) tar-Regolament (KE) Nru 139/2004, f’format u b’għadd ta’ kopji kif speċifikat mill-Kummissjoni f’Il-Ġurnal Uffiċjali tal-Unjoni Ewropea, jiġu ppreżentati lill-Kummissjoni fl-indirizz imsemmi fl-Artikolu 23(1). Il-Kummissjoni tgħaddi kopji ta’ dawk l-impenji mingħajr dewmien lill-awtoritajiet kompetenti tal-Istati Membri.

1a. Minbarra r-rekwiżiti stabbiliti fil-paragrafu 1, l-impriżi kkonċernati, filwaqt li joffru l-impenji skont l-Artikolu 6(2) jew l-Artikolu 8(2) tar-Regolament (KE) Nru 139/2004, jippreżentaw kopja oriġinali waħda tal-informazzjoni u tad-dokumenti previsti fil-Formola RM relatata mar-rimedji (Formola RM) kif stabbilit fl-Anness IV ta’ dan ir-Regolament kif ukoll għadd ta’ kopji speċifikat mill-Kummissjoni minn żmien għall-żmien f’Il-Ġurnal Uffiċjali tal-Unjoni Ewropea. L-informazzjoni ppreżentata tkun korretta u kompluta.

▼B

2. Meta joffru impenji bis-saħħa ta' l-Artikolu 6(2) jew l-Artikolu 8(2) tar-Regolament (KE) Nru 139/2004, l-impriżi ikkonċernati għandhom fl-istess waqt kjarament jidentifikaw xi informazzjoni li huma jikkonsidraw bħala konfidenzali, jagħtu r-raġunijiet, u għandhom jipprovdu verżjoni separata mhux-konfidenzali.

▼M2

Artikolu 20a

It-trustees

1. L-impenji offruti mill-impriżi kkonċernati skond l-Artikolu 6(2) jew l-Artikolu 8(2) tar-Regolament (KE) Nru 139/2004 jistgħu jinkludu, bl-ispejjeż jitħallsu mill-impriżi kkonċernati, il-ħatra ta’ trustee (jew ta’ trustees) indipendenti li jgħin lill-Kummissjoni tissuperviżjona l-konformità tal-partijiet ma’ l-impenji jew li jkollu mandat biex jimplimenta l-impenji. It-trustee jista’ jinħatar mill-partijiet, wara li l-Kummissjoni tkun approvat l-identità tiegħu, jew mill-Kummissjoni. It-trustee għandu jwettaq il-kompiti tiegħu taħt is-superviżjoni tal-Kummissjoni.

2. Il-Kummissjoni tista’ torbot tali dispożizzjonijiet relatati mat-trustees ta’ l-impenji bħala kondizzjonijiet u obbligi skond l-Artikolu 6(2) jew l-Artikolu 8(2) tar-Regolament (KE) Nru 139/2004.

▼B







KAPITOLU VII

DISOSIZZJONIJIET VARJI

Artikolu 21

Trasmissjoni tad-dokumenti

▼M4

1. Il-Kummissjoni tista’ tibgħat dokumenti u stediniet lid-destinatarji fi kwalunkwe mill-modi li ġejjin:

(a) it-twassil bl-idejn bl-għoti ta’ rċevuta tal-konferma tal-wasla;

(b) ittra rreġistrata b’konferma tal-wasla;

(c) faks b’talba għal konferma tal-wasla;

(d) posta elettronika b’talba għal konferma tal-wasla.

▼B

2. Sakemm ma jkunx hemm provvediment mod ieħor f'dan ir-Regolament, il-paragrafu 1 ikun japplika wkoll għat-trasmissjoni tad-dokumenti mil-partijiet tan-notifika, mill-partijiet l-oħrajn involuti jew minn partijiet terżi, lejn il-Kummissjoni.

▼M4

3. Meta dokument jintbagħat bil-faks jew bil-posta elettronika, jitqies li jkun wasal għand id-destinatarju fil-jum li fih ikun intbagħat.

▼B

Artikolu 22

L-iffissar tal-limitu ta' żmien

Fl-iffissar tal-limiti taż-żmien li hemm provvediment dwarhom bis-saħħa ta' l-Artikolu 12(1) u (2), l-Artikolu 13(2) u l-Artikolu 16(1), il-Kummissjoni għandu tikkonsidra iż-żmien meħtieġ għall-preparazzjoni tal-istqarrijiet u l-urġenza tal-każ. Għandha wkoll tqis il-jiem utili kif ukoll il-festi publiċi fil-pajjiż tal-wassla tal-komunikazzjoni tal-Kummissjoni.

Il-limiti taż-żmien għandhom ikunu stabbiliti f'termini ta' data kalendarja preċiża.

Artikolu 23

Il-wassla tad-dokumenti għand il-Kummissjoni

1. B'konformità mad-disposizzjoniijiet ta' l-Artikolu 5(1) ta' dan ir-Regolament, in-notifiki għandhom ikunu mwassla għand il-Kummissjoni fl-indirizz tad-Direttorat Ġenerali tal-Kummissjoni għal Kompetizzjoni kif ippubblikat mill-Kummissjoni fil-Ġurnal Uffiċjali ta' l-Unjoni Ewropea.

2. Informazzjoni addizzjonali miltuba sabiex ikunu kompluti n-notifiki għandha tasal għand il-Kummissjoni fl-indirizz referut fil-paragrafu 1.

3. Kummenti bil-kitba dwar il-komunikazzjonijiet lejn il-Kummissjoni bis-saħħa ta' l-Artikolu 12(1) u (2), l-Artikolu 13(2) u l-Artikolu 16(1) ta' dan ir-Regolament għandhom jaslu għand il-Kummissjoni fl-indirizz referut fil-paragrafu 1 qabel l-iskadenza tal-limitu taż-żmien iffissat għal kull każ.

▼M4

4. Meta l-Kummissjoni tispeċifika li d-dokumenti ppreżentati lilha jew kwalunkwe kopji addizzjonali tagħhom, jeħtieġ li jiġu sottomessi b’mod elettroniku, hija tispeċifika l-format minn żmien għall-żmien f’Il-Ġurnal Uffiċjali tal-Unjoni Ewropea. Is-sottomissjonijiet mibgħuta bil-posta elettronika jintbagħtu fuq l-indirizz elettroniku kif ippubblikat minn żmien għall-żmien f’Il-Ġurnal Uffiċjali tal-Unjoni Ewropea.

▼B

Artikolu 24

Definizzjoni ta' jiem utili

L-espersjoni “jiem utili” fir-Regolament (KE) Nru 139/2004 u f'dan ir-Regolament tfisser il-jiem kollha apparti milli s-Sibtijiet, il-Ħdud u l-festi pubbliċi tal-Kummissjoni, kif ippubblikati fil-Ġurnal Uffiċjali ta' l-Unjoni Ewropea qabel il-bidu ta' kull sena.

Artikolu 25

It-tħasir u disposizzjoniijiet transitorji

1. Mingħajr preġudizzju għall-paragrafi 2 u 3, ir-Regolamenti (KE) Nru 447/98 huwa hawnhekk imħassar b'effett mill-1 ta' Mejju 2004.

Ir-referenzi għar-Regolament imħassar għandhom jinftiehmu bħala referenza għal dan ir-Regolament.

2. Ir-Regolament (KE) Nru 447/98 għandu jibqa jkun applikabbli għal xi konċentrazzjoni li tidħol fi ħdan l-iskop tar-Regolament (KEE) Nru 4046/89.

3. Għall-iskopijiet tal-paragrafu 2, is-Sezzjonijiet 1 sa 12 ta' l-Anness tar-Regolament (KE) Nru 447/98 għandhom ikunu mibdula bis-sezzjonijiet 1 sa 11 ta' l-Anness I ta' dan ir-Regolament. F'tali każi, ir-referenzi f'dawk is-sezzjonijiet għall-“Regolament KE tal-Inkorporazzjoni” u għar-“Regolament ta' l-Implementazzjoni” għandhom jinqraw bħala li jirreferu għad-disposizzjoniijiet korrespondenti tar-Regolament (KEE) Nru 4064/89 u r-Regolament (KE) Nru 447/98, rispettivament.

Artikolu 26

Dħul fis-seħħ

Dan ir-Regolament għandu jidħol fis-seħħ fl-1 Mejju 2004.

Dan ir-Regolament għandu jorbot fl-intier tiegħu u japplika direttament fl-Istati Membri kollha

▼M4









ANNESS I

IL-FORMOLA CO RELATATA MAN-NOTIFIKA TA’ KONĊENTRAZZJONI SKONT IR-REGOLAMENT (KE) Nru 139/2004

INTRODUZZJONI

1.1. L-iskop ta’ din il-Formola CO

Din il-Formola CO tispeċifika l-informazzjoni li trid tiġi pprovduta mill-partijiet notifikanti meta jippreżentaw notifika ta’ proposta ta’ amalgamazzjoni, akkwiżizzjoni jew xi konċentrazzjoni oħra lill-Kummissjoni Ewropea. Is-sistema ta’ kontroll tal-amalgamazzjonijiet tal-Unjoni Ewropea hija stabilita fir-Regolament tal-Kunsill (KE) Nru 139/2004 tal-20 ta’ Jannar 2004 dwar il-kontroll ta’ konċentrazzjonijiet bejn impriżi (ir-Regolament tal-KE dwar l-Għaqdiet) ( 5 ), u fir-Regolament tal-Kummissjoni (KE) Nru 802/2004 ( 6 ), li miegħu hija mehmuża din il-Formola CO. It-test ta’ dawn ir-regolamenti, kif ukoll dokumenti relevanti oħrajn, jinsabu fil-paġna dwar il-Kompetizzjoni tal-websajt Europa tal-Kummissjoni. Tajjeb li tkun taf bid-dispożizzjonijiet ekwivalenti tal-Ftehim dwar iż-Żona Ekonomika Ewropea ( 7 ) (minn hawn ‘il quddiem imsejjaħ “il-Ftehim ŻEE”).

Sabiex jiġu limitati ż-żmien u l-ispejjeż involuti biex ikun hemm konformità mal-bosta proċeduri ta’ kontroll tal-amalgamazzjonijiet f’bosta pajjiżi individwali, l-Unjoni Ewropea implimentat sistema ta’ kontroll tal-amalgamazzjonijiet li permezz tagħha, il-konċentrazzjonijiet b’dimensjoni tal-Unjoni ( 8 ) (normalment, meta l-partijiet fil-konċentrazzjoni jkunu jissodisfaw ċerti limiti ta’ fatturat) ( 9 ) jiġu vvalutati mill-Kummissjoni Ewropea fi proċedura waħda (il-prinċipju ta’ “punt uniku ta’ servizz”). Il-konċentrazzjonijiet li ma jissodisfawx il-limiti ta’ fatturat jistgħu jkunu fil-kompetenza tal-awtoritajiet tal-Istati Membri u/jew tal-Istati tal-EFTA inkarigati mill-kontroll tal-amalgamazzjonijiet.

Ir-Regolament tal-Kunsill (KE) Nru 139/2004 jeħtieġ li l-Kummissjoni tieħu deċiżjoni fi żmien data ta’ skadenza legali. F’fażi inizjali, normalment il-Kummissjoni jkollha 25 jum ta’ xogħol biex tieħu deċiżjoni dwar jekk tippermettix il-konċentrazzjoni jew “tiftaħx proċeduri”, jiġifieri twettaq investigazzjoni profonda ( 10 ). Jekk il-Kummissjoni tiddeċiedi li tiftaħ proċeduri, normalment tkun trid tieħu deċiżjoni finali dwar l-operazzjoni fi żmien massimu ta’ 90 jum ta’ xogħol mid-data li fiha jkunu nfetħu l-proċeduri ( 11 ).

Fid-dawl ta’ dawk id-dati ta’ skadenza, u sabiex jaħdem sew il-prinċipju “punt uniku ta’ servizz”, huwa importanti li l-Kummissjoni tingħata fil-ħin l-informazzjoni meħtieġa biex twettaq l-investigazzjoni meħtieġa u tivvaluta l-impatt tal-konċentrazzjoni fuq is-swieq ikkonċernati. Dan jeħtieġ li xi ammont ta’ informazzjoni jiġi pprovdut meta ssir in-notifika.

1.2. Il-kuntatti ta’ qabel in-notifika

Huwa rikonoxxut li l-informazzjoni mitluba f’din il-Formola CO hija sostanzjali. Madankollu, l-esperjenza għallmet li, skont il-karatteristiċi speċifiċi tal-każ, mhux l-informazzjoni kollha dejjem tkun meħtieġa għal eżami adegwat tal-konċentrazzjoni proposta. B’hekk, jekk tqis li xi informazzjoni mitluba minn din il-Formola CO jista’ ma jkunx hemm bżonnha sabiex il-Kummissjoni teżamina l-każ, int imħeġġeġ tistaqsi lill-Kummissjoni biex ma tibqax obbligat tipprovdi ċerta informazzjoni. (Ara l-Punt 1.4(g) ta’ din il-Parti Introduttorja għal iktar tagħrif.)

Il-possibilità li jsiru kuntatti ta’ qabel in-notifika hija servizz offrut mill-Kummissjoni lill-partijiet notifikanti fuq bażi volontarja sabiex titħejja l-proċedura formali ta’ analiżi tal-amalgamazzjoni. Għalhekk, filwaqt li mhumiex obbligatorji, il-kuntatti ta’ qabel in-notifika jistgħu jkunu ta’ valur kbir kemm għall-partijiet notifikanti kif ukoll għall-Kummissjoni meta jiġu biex jiddeterminaw, fost affarijiet oħrajn, l-ammont eżatt ta’ informazzjoni meħtieġa f’notifika u, fil-parti l-kbira tal-każijiet, dan iwassal sabiex tonqos sew l-informazzjoni li tkun meħtieġa.

B’hekk, filwaqt li l-partijiet huma unikament responsabbli biex jiddeċiedu dwar jekk jidħlux f’kuntatti ta’ qabel in-notifika u meta eżattament jinnotifikaw, il-partijiet huma mħeġġa jikkonsultaw lill-Kummissjoni minn jeddhom dwar l-adegwatezza tal-ambitu u t-tip ta’ informazzjoni li fuqha jkun beħsiebhom jibbażaw in-notifika tagħhom.

Barra minn hekk, ta’ min jinnota li ċerti konċentrazzjonijiet, li x’aktarx ma jkunux se joħolqu kwistjonijiet għall-kompetizzjoni, jistgħu jiġu notifikati billi tintuża l-Formola CO Qasira, li hija mehmuża mar-Regolament tal-Kummissjoni (KE) Nru 802/2004, bħala l-Anness II.

Il-partijiet notifikanti jistgħu jirreferu għall-“Best Practices on the conduct of EC merger control proceedings” tad-Direttorat Ġenerali tal-Kummissjoni għall-Kompetizzjoni (“DĠ Kompetizzjoni”) kif ippubblikati fuq il-websajt tad-DĠ Kompetizzjoni u aġġornati minn żmien għall-żmien, li jipprovdu gwida dwar il-kuntatti ta’ qabel n-notifika u t-tħejjija tan-notifiki.

1.3. Min irid jinnotifika

Fil-każ ta’ fużjoni skont it-tifsira tal-Artikolu 3(1)(a) tar-Regolament tal-Kunsill (KE) Nru 139/2004jew l-akkwiżizzjoni ta’ kontroll konġunt ta’ impriża skont it-tifsira tal-Artikolu 3(1)(b) tar-Regolament tal-Kunsill (KE) Nru 139/2004, in-notifika trid titlesta b’mod konġunt mill-partijiet fl-amalgazzjoni jew minn dawk li jakkwistaw kontroll konġunt, skont kif ikun il-każ ( 12 ).

Fil-każ ta’ akkwist ta’ interess kontrollanti f’impriża minn oħra, l-akkwirent irid jimla n-notifika.

Fil-każ ta’ offerta pubblika għall-akkwist ta’ impriża, l-offerent irid jimla n-notifika.

Kull parti li timla n-notifika hija responsabbli għall-preċiżjoni tal-informazzjoni li tipprovdi.

1.4. Ir-rekwiżit għal notifika korretta u kompluta

L-informazzjoni kollha meħtieġa minn din il-Formola CO trid tkun korretta u kompluta. L-informazzjoni meħtieġa trid tiġi pprovduta fit-Taqsima xierqa ta’ din il-Formola CO.

B’mod partikolari, għandek tkun taf li:

(a) Skont l-Artikolu 10(1) tar-Regolament tal-Kunsill (KE) Nru 139/2004 u l-Artikolu 5(2) u (4) tar-Regolament tal-Kummissjoni (KE) Nru 802/2004, il-limiti ta’ żmien tar-Regolament tal-Kunsill (KE) Nru 139/2004 marbutin man-notifika ma jibdewx jgħoddu sakemm l-informazzjoni kollha pprovduta man-notifika tkun waslet għand il-Kummissjoni. Dan ir-rekwiżit għandu l-għan li jara li l-Kummissjoni tkun tista’ tivvaluta l-konċentrazzjoni notifikata fil-limiti ta’ żmien stretti stipulati mir-Regolament tal-Kunsill (KE) Nru 139/2004.

(b) Meta jħejju n-notifika tagħhom, il-parti jew partijiet notifikanti jridu jaraw li l-ismijiet u n-numri ta’ kuntatt, u b’mod partikolari n-numri tal-faks u l-indirizzi tal-posta elettronika pprovduti lill-Kummissjoni jkunu preċiżi, relevanti u aġġornati ( 13 ).

(c) Informazzjoni mhux korretta jew qarrieqa fin-notifika titqies bħala informazzjoni mhux kompluta (l-Artikolu 5(4) tar-Regolament tal-Kummissjoni (KE) Nru 802/2004).

(d) Jekk notifika ma tkunx kompluta, il-Kummissjoni tgħarraf lill-partijiet notifikanti jew lir-rappreżentanti tagħhom bil-miktub u mingħajr dewmien. In-notifika ssir effettiva biss mid-data li fiha l-Kummissjoni tirċievi l-informazzjoni kompluta u preċiża (l-Artikolu 10(1) tar-Regolament tal-Kunsill (KE) Nru 139/2004, l Artikoli 5(2) u (4) tar-Regolament tal-Kummissjoni (KE) Nru 802/2004).

(e) Skont l-Artikolu 14(1)(a) tar-Regolament tal-Kunsill (KE) Nru 139/2004, il-partijiet notifikanti li, intenzjonalment jew b’negliġenza, jipprovdu informazzjoni mhux korretta jew qarrieqa, jistgħu jġarrbu multi sa 1 % tal-fatturat aggregat tal-impriża kkonċernata. Barra minn hekk, skont l-Artikolu 6(3)(a) u l-Artikolu 8(6)(a) tar-Regolament tal-Kunsill (KE) Nru 139/2004, il-Kummissjoni tista’ tirrevoka d-deċiżjoni tagħha dwar il-kompatibbiltà ta’ konċentrazzjoni notifikata meta din tkun ibbażata fuq informazzjoni mhux korretta li għaliha tkun responsabbli waħda mill-impriżi.

(f) Tista’ titlob bil-miktub sabiex il-Kummissjoni taċċetta n-notifika bħala waħda sħiħa minkejja n-nuqqas li tiġi pprovduta informazzjoni meħtieġa minn din il-Formola CO, jekk dik l-informazzjoni ma tkunx raġonevolment disponibbli għalik, parzjlament jew kollha kemm hi (pereżempju, minħabba n-nuqqas ta’ disponibilità ta’ informazzjoni dwar il-kumpanija li tkunl-oġġett matul l-offerta kkontestata). Il-Kummissjoni tqis talba bħal dik, sakemm jingħataw raġunijiet għan-nuqqas ta’ disponibilità ta’ dik l-informazzjoni, u jingħataw l-aqwa stimi disponibbligħad-dejta nieqsa flimkien mas-sorsi għall-istimi. Fejn dan ikun possibbli, għandhom jiġu pprovduti wkoll indikazzjonijiet dwar minn fejn il-Kummissjoni tista’ tikseb kwalunkwe parti mill-informazzjoni mitluba li ma tkunx disponibbli għalik.

(g) Skont l-Artikolu 4(2) tar-Regolament tal-Kummissjoni (KE) Nru 802/2004, il-Kummissjoni tista’ teżenta mill-obbligu li tiġi pprovduta xi informazzjoni partikolari fin-notifika, inklużi dokumenti, jew minn kalunkwe rekwiżit ieħor speċifikat f’din il-Formola CO jekk il-Kummissjoni tqis li l-konformità ma’ dawn l-obbligi jew ħtiġijiet ma tkunx neċessarja għall-eżami tal-każ. Għaldaqstant, tista’, qabel in-notifika, tissottometti talba bil-miktub għal rinunzja, u titlob lill-Kummissjoni biex teżenta mill-obbligu li tingħata dik l-informazzjoni jekk tqis li dik l-informazzjoni mhijiex neċessarja għall-Kummissjoni biex teżamina l-każ. L-esperjenza tal-Kummissjoni tgħallem li jista’ jkun li kategoriji partikolari ta’ informazzjoni meħtieġa minn din il-Formola CO, għad li huma neċessarji għall-eżami mill-Kummissjoni ta’ ċerti każijiet, ma jkunux neċessarji sabiex il-Kummisjoni teżamina għadd sinifikanti ta’ każijiet oħrajn. Dawn il-kategoriji ta’ informazzjoni huma indikati b’mod speċifiku f’din il-Formola CO (ara n-noti f’qiegħ il-paġna numri 15, 16, 18, 20, 23, 27, 28, 30 u 31). Int partikolarment mistieden tikkunsidra jekk għandekx titlob għal rinunzja għal kwalunkwe waħda minn dawn il-kategoriji ta’ informazzjoni.

It-talbiet għal rinunzja għandhom isiru flimkien mal-preżentazzjoni ta’ abbozz tal Formola CO sabiex jippermettu lill-Kummissjoni tiddetermina jekk l-informazzjoni li fir-rigward tagħha tkun qed tintalab rinunzja tkunx neċessarja għall-eżami tal-każ. It-talbiet għal rinunzja għandhom isiru fit-test tal-abbozz ta’ Formola CO stess jew permezz tal-posta elettronika jew ittra indirizzata lill-amministratur tal-każ u/jew il-kap tal-unità responsabbli.

Il-Kummissjoni tqis it-talbiet għal rinunzja, sakemm jingħataw raġunijiet adegwati għaliex l-informazzjoni kkonċernata ma tkunx neċessarja għall-eżami tal-każ. Talbiet għal rinunzja jiġu trattati fil-kuntest tar-rieżami ta’ abbozz tal-Formola CO. Għaldaqstant, skont l-Aħjar Prattiki dwar it-twettiq tal-proċeduri ta’ kontroll tal-amalgamazzjonijiet tal-KE tad-DĠ Kompetizzjoni, id-DĠ Kompetizzjoni normalment jkun jeħtieġ ħamest ijiem ta’ xogħol qabel ma jirrispondi għat-talbiet għal rinunzja.

Biex jiġi evitat kwalunkwe dubju, ta’ min jinnota li l-fatt li l-Kummissjoni setgħet aċċettat li kwalunkwe informazzjoni partikolari mitluba minn din il-Formola CO ma kinitx neċessarja għan-notifika komplluta ta’ konċentrazzjoni (permezz tal-Formola CO), bl-ebda mod ma jżomm lill-Kummissjoni milli titlob dik l-informazzjoni partikolari fi kwalunkwe waqt, b’mod partikolari billi titlob l-informazzjoni skont l-Artikolu 11 tar-Regolament tal-Kunsill (KE) Nru 139/2004.

1.5. Kif tinnotifika

In-notifika trid timtela f’waħda mil-lingwi uffiċjali tal-Unjoni Ewropea. Minn hemm ‘il quddiem dik il-lingwa tkun il-lingwa tal-proċeduri għall-partijiet notifikanti kollha. Meta n-notifiki jsiru skont l-Artikolu 12 tal-Protokoll 24 tal-Ftehim ŻEE f’lingwa uffiċjali ta’ Stat tal-EFTA li mhijiex lingwa uffiċjali tal-Unjoni, fl-istess ħin man-notifika trid tiġi pprovduta traduzzjoni f’lingwa uffiċjali tal-Unjoni.

L-informazzjoni meħtieġa minn din il-Formola CO għandha tingħatabilli jintużaw it-taqsimiet u n-numri tal-paragrafi tal-Formola CO, tiġi ffirmata dikjarazzjoni kif stipulat fit-Taqsima 11, u tinhemeż id-dokumentazzjoni ta’ appoġġ. L-oriġinali tal-Formola CO trid tiġi ffirmata minn persuni awtorizzati bil-liġi li jaġixxu f’isem kull parti notifikanti jew minn rappreżentant jew rappreżentanti esterni awtorizzati tal-parti jew partijiet notifikanti. Meta jimlew it-Taqsimiet 7 sa 9 ta’ din il-Formola CO, il-partijiet notifikanti huma mistiedna jikkunsidraw jekk, għall-fini ta’ ċarezza, ikunx aħjar li dawn it-taqsimiet jiġu ppreżentati f’ordni numeriku, jew jekk jistgħux jinġabru fi grupp wieħed flimkien għal kull suq individwali affettwat (jew grupp ta’ swieq affettwati).

Għall-fini ta’ ċarezza, ċerta informazzjoni tista’ titqiegħed fl-annessi. Madankollu, huwa essenzjali li l-biċċiet sostantivi importanti kollha tal-informazzjoni, u b’mod partikolari l-informazzjoni dwar is-sehem mis-suq għall-partijiet u l-ikbar kompetituri tagħhom, jiġu ppreżentati fit-test ewlieni tal-Formola CO. L-annessi għal din il-Formola CO għandhom jintużaw biss biex iżidu mal-informazzjoni pprovduta fil-Formola CO innifisha.

Id-dettalji ta’ kuntatt iridu jiġu pprovduti f’format ipprovdut mid-DĠ Kompetizzjoni fuq il-websajt tiegħu. Għal proċess investigattiv xieraq, importanti li d-dettalji ta’ kuntatt ikunu preċiżi. Istanzi multipli ta’ dettalji ta’ kuntatt żbaljati jistgħu jkunu biżżejjed biex notifika tiġi ddikajrata mhux kompluta.

Id-dokumenti ta’ appoġġ għandhom jiġu ppreżentati fil-lingwa oriġinali tagħhom; fejn din ma tkunx lingwa uffiċjali tal-Unjoni, iridu jiġu tradotti fil-lingwa tal-proċedura (l-Artikolu 3(4) tar-Regolament tal-Kummissjoni (KE) Nru 802/2004).

Id-dokumenti ta’ appoġ jistgħu jkunu l-oriġinali jew kopji tal-oriġinali. Fil-każ ta’ kopji, il-parti notifikanti trid tikkonferma li huma veri u kompluti.

L-oriġinali u l-għadd ta’ kopji tal-Formola CO meħtieġa u d-dokumenti ta’ appoġġ iridu jiġu ppreżentati lid-DĠ Kompetizzjoni. L-għadd meħtieġ u l-format (karta u/jew elettroniċi) tal-kopji jiġu ppubblikati minn żmien għall-żmien f’Il-Ġurnal Uffiċjali tal-Unjoni Ewropea kif ukoll fuq il-websajt tad-DĠ Kompetizzjoni.

In-notifika trid tasal fl-indirizz imsemmi fl-Artikolu 23 (1) tar-Regolament tal-Kummissjoni (KEE) Nru 802/2004. Dan l-indirizz huwa ppubblikat f’Il-Ġurnal Uffiċjali tal-Unjoni Ewropea u jinsab fuq il-websajt tad-DĠ Kompetizzjoni. In-notifika trid tasal għand il-Kummissjoni fil-jiem tax-xogħol kif definit fl-Artikolu 24 tar-Regolament tal-Kummissjoni (KE) Nru 802/2004 matul is-sigħat ta’ ftuħ indikati fuq il-websajt tad-DĠ Kompetizzjoni. Iridu jiġu rrispettati l-istruzzjonijiet tas-sigurtà mogħtija fuq il-websajt tad-DĠ Kompetizzjoni.

Il-kopji elettroniċi kollha tal-Formola CO u d-dokumenti ta’ appoġġ iridu jiġu pprovduti f’format li jista’ jintuża u jitfittex kif stipulat fuq il-websajt tad-DĠ Kompetizzjoni.

1.6. Il-kunfidenzjalità

L-Artikolu 17(2) tar-Regolament tal-Kunsill (KE) Nru 139/2004 kif ukoll id-dispożizzjonijiet ekwivalenti tal-Ftehim ŻEE ( 14 ) jeħtieġu li l-Kummissjoni, l-Istati Membri u l-Awtorità ta’ Sorveljanza tal-EFTA u l-Istati tal-EFTA, l-uffiċjali tagħhom u ħaddiema oħrajn ma jiżvelawx informazzjoni li jkunu kisbu permezz tal-applikazzjoni tar-Regolament tat-tip kopert mill-obbligu ta’ segretezza professjonali. L-istess prinċipju jrid japplika wkoll biex tiġi protetta l-kunfidenzjalità bejn il-partijiet notifikanti.

Jekk taħseb li l-interessi tiegħek ikunu milqutin ħażin jekk xi parti mill-informazzjoni li int mitlub tipprovdi tiġi ppubblikata jew divulgata b’xi mod ieħor lil partijiet oħrajn, ippreżenta din l-informazzjoni b’mod separat b’kull paġna mmarkata b’mod ċar “Sigrieti Kummerċjali”. Għandek tagħti wkoll raġunijiet għaliex dik l-informazzjoni ma għandhiex tiġi ddivulgata jew ippubblikata.

Fil-każ ta’ amalgamazzjonijiet jew akkwiżizzjonijiet konġunti, jew f’każijiet oħrajn li fihom in-notifika timtela minn iktar minn waħda mill-partijiet, is-sigrieti kummerċjali jistgħu jiġu ppreżentati b’qoxra separata, u tista’ ssir referenza għalihom fin-notifika bħala anness. L-annessi kollha bħal dawn għandhom jiġu inklużi fis-sottomissjoni biex in-notifika titqies kompluta.

1.7. Id-definizzjonijiet u l-istruzzjonijiet għall-iskopijiet ta’ din il-Formola CO

Il-parti jew partijiet notifikanti : f’każijiet li fihom notifika tiġi ppreżentata biss minn waħda mill-impriżi li tkun parti fl-operazzjoni, “partijiet notifikanti” tintuża biex tirreferi biss għall-impriża li tkun qed tissottometti n-notifika.

Il-parti(jiet) fil-konċentrazzjoni jew partijiet :

dawn it-termini huma relatati kemm mal-partijiet akkwirenti kif ukoll ma’ dawk akkwiżiti, jew mal-partijiet li jkunu qed jamalgamaw, inklużi l-impriżi kollha li fihom ikun qed jiġi akkwiżit interess kontrollanti jew li huwa s-suġġett ta’ offerta pubblika.

Sakemm ma jiġix speċifikat mod ieħor, it-termini parti(jiet) notifikanti u parti/(jiet) fil-konċentrazzjoni jinkludu l-impriżi kollha li jagħmlu parti mill-istess gruppi bħal dawk il-partijiet.

Is-swieq affettwati : it-Taqsima 6 ta’ din il-Formola CO teħtieġ li l-partijiet notifikanti jiddefinixxu s-swieq tal-prodotti relevanti, u jkomplu jidentifikaw liema minn dawk is-swieq relevanti aktarx li jintlaqtu mill-operazzjoni notifikata. Din id-definizzjoni ta’ suq affettwat tintuża bħala l-bażi biex tintalab informazzjoni għal għadd ta’ mistoqsijiet oħrajn li jinsabu f’din il-Formola CO. Dan it-terminu jista’ jirreferi għal suq relevanti li huwa msawwar minn prodotti jew servizzi.

Is-sena :

ir-referenzi kollha għall-kelma sena f’din il-Formola CO għandhom jinqraw li jfissru sena kalendarja, sakemm ma jiġix iddikjarat mod ieħor. L-informazzjoni kollha mitluba f’din il-Formola CO trid tkun relatata mas-sena ta’ qabel dik li fiha ssir in-notifika, sakemm ma jiġix speċifikat mod ieħor.

Id-dejta finanzjarja mitluba fit-Taqsima 4 trid tiġi pprovduta f’euro bir-rati tal-kambju medji prevalenti fis-snin jew fil-perjodi l-oħrajn kkonċernati.

Ir-referenzi kollha għad-dispożizzjonijiet tal-liġi misjuba f’din il-Formola CO huma għall-artikoli u l-paragrafi relevanti tar-Regolament tal-Kunsill (KE) Nru 139/2004, sakemm ma jiġix iddikjarat mod ieħor.

1.8. Id-deskrizzjoni tad-dejta ekonomika kwantitattiva miġbura mill-impriżi kkonċernati

F’każijiet li fihom x’aktarx ikun utli li ssir analiżi ekonomika kwantitattiva tas-swieq affettwati, iddeskrivi fil-qosor id-dejta li kull waħda mill-impriżi kkonċernati tiġbor u taħżen matul l-operazzjonijiet kummerċjali normali tagħha u li tista’ tkun utli għal analiżi bħal dik.

Dawn li ġejjin huma tliet eżempji ta’ każijiet fejn id-dejta li tista’ tkun utli għall-analiżi ekonomika kwantitattiva f’dawk il-każijiet: konċentrazzjoni bejn żewġ fornituri ta’ servizzi li l-klijenti tan-negozju jixtru fuq il-bażi ta’ proċessi tal-akkwist strutturati li fihom il-fornituri kandidati jitfgħu offerti kontra xulxin u li fihom il-fornituri jew il-klijenti jiġbru dejta dwar l-offerti, jiġifieri dejta dwar il-parteċipanti, l-offerti u l-eżiti ta’ proċessi tal-akkwist imgħoddija; konċentrazzjoni bejn produtturi ta’ prodotti għall-konsumaturi li jinbiegħu lill-klijenti finali u fejn “id-dejta ta’ sorveljanza” dwar ix-xiri tal-konsumaturi fil-ħwienet tinġabar fuq perjodu importanti ta’ żmien; konċentrazzjoni bejn il-fornituri ta’ servizzi tat-telefonija ċellulari lill-klijenti aħħarin u fejn l-awtoritajiet regolatorji għat-telekomunikazzjoni jiġbru dejta dwar kemm il-klijenti jaqilbu bejn il-fornituri ta’ servizzi tat-telefonija ċellulari.

Id-deskrizzjoni tad-dejta għandha tinkludi b’mod partikolari informazzjoni dwar it-tip ta’dejta bħal dik (informazzjoni fuq il-bejgħ jew l-offerti, il-marġni ta’ qligħ, id-dettalji dwar il-proċess tal-akkwist, eċċ.), il-livell ta’ diżaggregazzjoni (għal kull pajjiż, kull prodott, kull klijent, kull kuntratt, eċċ.), il-perjodu ta’ żmien li għalih hemm dejta disponibbli u l-format.

L-informazzjoni mitluba fil-punt 1.8 ta’ din il-parti introduttorja mhijiex meħtieġa sabiex il-Formola CO titqies li tkun kompluta. Madankollu, minħabba d-dati ta’ skadenza statutorji għall-kontroll tal-amalgamazzjonijiet tal-Unjoni, il-partijiet notifikanti huma mħeġġa jipprovdu dawk id-deskrizzjonijiet kmieni kemm jista’ jkun fil-każijiet u għas-swieq li għalihom x’aktarx li jkun utlili ssir analiżi kwantitattiva.

Għal iktar tagħrif, l-impriżi kkonċernati jistgħu jirreferu għal “Best Practices for the submission of economic evidence and data collection in cases concerning the application of articles 101 and 102 TFEU and in merger cases” tad-DĠ Kompetizzjoni, kif ippubblikati fuq il-websajt tad-DĠ Kompetizzjoni u aġġornati minn żmien għall-żmien.

1.9. Il-kooperazzjoni internazzjonali bejn il-Kummissjoni u l-awtoritajiet tal-kompetizzjoni oħrajn

Il-Kummissjoni tħeġġeġ lill-impriżi kkonċernati sabiex jiffaċilitaw il-kooperazzjoni internazzjonali bejn il-Kummissjoni u l-awtoritajiet għall-kompetizzjoni oħrajn li janalizzaw l-istess konċentrazzjoni. Mill-esperjenza tal-Kummissjoni, kooperazzjoni tajba bejn il-Kummissjoni u l-awtoritajiet tal-kompetizzjoni f’ġurisdizzjonijiet barra ż-ŻEE ġġib magħha benefiċċji sostanzjali għall-impriżi kkonċernati. Għal dan il-għan, il-Kummissjoni tħeġġeġ lill-partijiet notifikanti sabiex flimkien ma’ din il-Formola CO jippreżentaw lista ta’ dawk il-ġurisdizzjonijiet barra miż-ŻEE li fihom il-konċentrazzjoni hija soġġetta għal awtorizzazzjoni regolatorja skont ir-regoli dwar il-kontroll tal-amalgamazzjonijiet qabel jew wara l-għeluq.

Barra minn hekk, il-Kummissjoni tħeġġeġ lill-impriżi kkonċernati sabiex jippreżentaw ir-rinunzji għall-kunfidenzjalità li jippermettu lill-Kummissjoni taqsam l-informazzjoni ma’ awtoritajiet kompetenti oħrajn barra miż-ŻEE li jkunu qed janalizzaw l-istess konċentrazzjoni. Kull rinunzja tiffaċilita d-diskussjoni u l-analiżi konġunta ta’ konċentrazzjoni permess li tippermetti lill-Kummissjoni taqsam informazzjoni relevanti ma’ awtorità oħra għall-kompetizzjoni li tkun qed tanalizza l-istess konċentrazzjoni, inkluża informazzjoni kummerċjali kunfidenzjali miksuba mill-impriżi kkonċernati. Għal dak il-għan, il-Kummissjoni tħeġġeġ lill-impriżi kkonċernati sabiex jużaw il-mudell tar-rinunzja tal-Kummissjoni, li huwa ppubblikat fuq il-websajt tad-DĠ Kompetizzjoni u aġġornat minn żmien għal żmien.

1.10. L-għotja ta’ informazzjoni lill-impjegati u lir-rappreżentanti tagħhom

Il-Kummissjoni tixtieq tiġbed l-attenzjoni lejn l-obbligi li għalihom jistgħu jkunu soġġetti l-partijiet f’konċentrazzjoni skont ir-regoli tal-Unjoni u/jew nazzjonali dwar l-informazzjoni u l-konsultazzjoni rigward tranżazzjonijiet ta’ għamla konċentrattiva fil-konfront tal-impjegati u/jew ir-rappreżentanti tagħhom.

TAQSIMA 1

Id-deskrizzjoni tal-konċentrazzjoni

1.1. Ipprovdi sommarju eżekuttiv tal-konċentrazzjoni, fejn tispeċifika l-partijiet għall-konċentrazzjoni, it-tip tal-konċentrazzjoni (pereżempju, amalgamazzjoni, akkwiżizzjoni, jew impriża konġunta), l-oqsma ta’ attività tal-partijiet għall-konċentrazzjoni, is-swieq li fihom il-konċentrazzjoni se tħalli impatt (inklużi s-swieq ewlenin affettwati ( 15 )), u l-ħsieb strateġiku u ekonomiku wara l-konċentrazzjoni.

1.2. Ipprovdi sommarju (sa 500 kelma) tal-informazzjoni pprovduta fit-Taqsima 1.1. Huwa mifhum li dan is-sommarju jiġi ppubblikat fuq il-websajt tad-DĠ Kompetizzjoni wara notifika. Is-sommarju għandu jiġi abbozzat b’mod li ma jkun fih l-ebda informazzjoni kunfidenzjali jew sigrieti kummerċjali.

TAQSIMA 2

L-informazzjoni dwar il-partijiet

2.1. L-informazzjoni dwar parti (jew partijiet) notifikanti u partijiet oħrajn għall-konċentrazzjoni ( 16 )

Għal kull parti notifikanti kif ukoll għal kull parti oħra fil-konċentrazzjoni, ipprovdi:

2.1.1. l-isem tal-impriża;

2.1.2. l-isem, l-indirizz, in-numru tat-telefown, in-numru tal-faks u l-indirizz tal-posta elettronika tal-persuna ta’ kuntatt xierqa u l-kariga okkupata minnha; l-indirizz mogħti jrid ikun indirizz għan-notifika fejn jistgħu jiġu notifikati dokumenti u, b’mod partikolari, deċiżjonijiet tal-Kummissjoni u dokumenti proċedurali oħrajn, u l-persuna ta’ kuntatt li tingħata trid titqies li hija awtorizzata taċċetta n-notifika;

2.1.3. jekk jinħatar rappreżentant estern awtorizzat wieħed jew iktar tal-impriża, ir-rappreżentant jew rappreżentanti li lilhom jistgħu jiġu notifikati dokumenti u, b’mod partikolari, deċiżjonijiet tal-Kummissjoni u dokumenti proċedurali oħrajn: 2.1.3.1. l-isem, l-indirizz, in-numru tat-telefown, in-numru tal-faks u l-indirizz tal-posta elettronika ta’ kull rappreżentant, u l-kariga okkupata minn kull wieħed minnhom; u 2.1.3.2. l-oriġinali tal-provi bil-miktub li kull rappreżentant huwa awtorizzat jaġixxi (fuq il-bażi tal-mudell tal-Prokura li tinsab fuq i-websajt tad-DĠ Kompetizzjoni).

2.2. L-għamla tan-negozju tal-partijiet

Għal kull waħda mill-partijiet notifikanti u l-partijiet l-oħrajn fil-konċentrazzjoni, iddeskrivi t-tip tan-negozju tal-impriża.

TAQSIMA 3

Id-dettalji tal-konċentrazzjoni, is-sjieda u l-kontroll ( 17 )

L-informazzjoni meħtieġa f’din it-taqsima tista’ tintwera bl-użu ta’ organigramma jew dijagrammi biex tintwera l-istruttura tas-sjieda u l-kontroll tal-impriżi qabel u wara li l-konċentrazzjoni tkun kompluta.

3.1. Iddeskrivi l-għamla tal-konċentrazzjoni li qed tiġi notifikata. B’referenza għall-kriterji relevanti tar-Regolament tal-Kunsill (KE) Nru 139/2004 u l-Avviż Ġurisdizzjonali Konsolidat tal-Kummissjoni ( 18 ): 3.1.1. identifika l-impriżi jew il-persuni li b’mod esklużiv jew konġunt jikkontrollaw kull waħda mill-impriżi kkonċernati, direttament jew indirettament, u ddeskrivi l-istruttura tas-sjieda u l-kontroll ta’ kull waħda mill-impriżi kkonċernati qabel ma l-konċentrazzjoni tkun kompluta; 3.1.2. spjega jekk il-konċentrazzjoni proposta hijiex: (i) amalgamazzjoni sħiħa, (ii) akkwiżizzjoni ta’ kontroll esklużiv jew konġunt, jew (iii) kuntratt jew mezz ieħor ta’ għoti ta’ kontroll dirett jew indirett skont it-tifsira tal-Artikolu 3(2) tar-Regolament tal-Kunsill (KE) Nru 139/2004; (iv) l-akkwiżizzjoni ta’ kontroll konġunt f’impriża konġunta li taħdem bis-sħiħ skont it-tifsira tal-Artikolu 3(4) tar-Regolament tal-Kunsill (KE) Nru 139/2004, u jekk iva, spjega r-raġunijiet li għalihom l-impriża konġunta titqies li qed taħdem bis-sħiħ ( 19 ). 3.1.3. spjega kif se tiġi implimentata l-konċentrazzjoni (pereżempju permezz ta’ konklużjoni ta’ ftehim, bit-tnedija ta’ offerti pubbliċi, eċċ.); 3.1.4. b’referenza għall-Artikolu 4(1) tar-Regolament tal-Kunsill (KE) Nru 139/2004, spjega liema minn dawn li ġejjin seħħew fi żmien in-notifika: (i) ġie konkluż ftehim, (ii) ġie akkwiżit interess kontrollanti, (iii) tħabbret (l-intenzjoni ta’ tnedija ta’) offerta pubblika, jew (iv) l-impriżi kkonċernati wrew intenzjoni b’bona fede li jikkonkludu ftehim. 3.1.5. indika d-data mistennija ta’ kwalunkwe avveniment importanti li għandu l-għan li jwassal għat-tlestija tal-konċentrazzjoni; 3.1.6. spjega l-istruttura tas-sjieda u l-kontroll ta’ kull waħda mill-impriżi kkonċernati wara li l-konċentrazzjoni tkun kompluta.

3.2. Iddeskrivi l-ħsieb ekonomiku wara l-konċentrazzjoni.

3.3. Iddikjara l-valur tat-tranżazzjoni (il-prezz ta’ xiri (jew il-valur tal-assi kollha involuti skont xi jkun il-każ); speċifika jekk dan huwiex fil-forma ta’ ekwità, flus kontanti, jew assi oħrajn).

3.4. Iddeskrivi kwalunkwe appoġġ finanzjarju jew appoġġ ieħor riċevut mingħand awtoritajiet pubbliċi minn kwalunkwe waħda mill-partijiet u t-tip u l-ammont ta’ dan l-appoġġ.

3.5. Għall-partijiet fil-konċentrazzjoni (minbarra l-bejjiegħ), agħti lista tal-impriżi kollha l-oħrajn li huma attivi fi swieq affettwati li fihom l-impriżi, jew il-persuni tal-grupp, għandhom b’mod individwali jew kollettiv 10 % jew iktar mid-drittijiet tal-vot, kapital azzjonarju maħruġ jew titoli oħrajn, fejn tidentifika d-detenturi u tiddikjara l-perċentwal miżmum ( 20 ); u

3.6. Agħti dettalji dwar l-akkwiżizzjonijiet li saru tul l-aħħar tliet snin mill-gruppi identifikati fit-Taqsima 2.1. ta’ impriżi attivi fis-swieq affettwati ( 21 ).

TAQSIMA 4

Il-fatturat

Għal kull waħda mill-impriżi kkonċernati, agħti d-dejta li ġejja għas-sena finanzjarja li għaddiet ( 22 ):

4.1. fatturat madwar id-dinja;

4.2. fatturat fl-UE;

4.3. fatturat fiż-ŻEE (l-UE u l-EFTA);

4.4. fatturat f’kull Stat Membru (indika l-Istat Membru, jekk hemm xi wieħed, li fih jinkiseb iktar minn żewġ terzi tal-fatturat fl-UE);

4.5. fatturat fl-EFTA;

4.6. fatturat f’kull Stat tal-EFTA (indika l-Istat tal-EFTA, jekk hemm xi wieħed, li fih jinkiseb iktar minn żewġ terzi tal-fatturat madwar l-UE; indika wkoll jekk il-fatturat kumplessiv tal-impriżi kkonċernati fit-territorju tal-Istati tal-EFTA jilħaqx 25 % jew iktar mill-fatturat totali tagħhom fit-territorju taż-ŻEE).

Id-dejta dwar il-fatturat trid tiġi pprovduta billi timtela t-tabella mudell tal-Kummissjoni li tinsab fuq il-websajt tad-DĠ Kompetizzjoni.

TAQSIMA 5

Id-dokumentazzjoni ta’ appoġġ

Il-parti jew partijiet notifikanti jridu jipprovdu dan li ġej:

5.1. kopji tal-verżjonijiet finali jew tal-verżjonijiet l-iktar riċenti tad-dokumenti kollha li wasslu għall-konċentrazzjoni, kemm jekk bi ftehim bejn il-partijiet fil-konċentrazzjoni, l-akkwiżizzjoni ta’ interess kontrollanti jew l-offerta pubblika;

5.2. f’offerta pubblika, kopja tad-dokument tal-offerta; jekk ma tkunx disponibbli fil-mument tan-notifika, trid tiġi pprovduta kopja tal-iktar dokument riċenti li juri l-intenzjoni li titnieda offerta pubblika u trid tiġi ppreżentata kopja tad-dokument tal-offerta malajr kemm jista’ jkun u mhux iktar tard minn meta tintbagħat lill-azzjonisti;

5.3. indikazzjoni tal-indirizz fuq l-Internet, jekk ikun hemm, li fuqu jinsabu l-iktar rapporti u kontijiet annwali riċenti tal-partijiet fil-konċentrazzjoni, jew jekk dan l-indirizz fuq l-Internet ma jeżistix, kopji tal-aktar rapporti u kontijiet annwali riċenti tal-partijiet fil-konċentrazzjoni; u

5.4. kopji tad-dokumenti li ġejjin, imħejjija minn kwalunkwe membru/i tal-bord ta’ amministrazzjoni, tal-bord tad-diretturi jew tal-bord superviżorju, jew imħejjija għalihom jew riċevuti minnhom, skont kif applikabbli fid-dawl tal-istruttura ta’ governanza korporattiva, jew il-persuna/i l-oħra li twettaq funzjonijiet simili (jew li lilha ġew delegati jew fdati funzjonijiet bħal dawn), jew il-laqgħa tal-azzjonisti: (i) minuti tal-laqgħat tal-bord ta’ amministrazzjoni, tal-bord tad-diretturi, tal-bord superviżorju u tal-laqgħa tal-azzjonisti li fihom tkun ġiet diskussa t-tranżazzjoni, jew siltiet minn dawk il-minuti relatati mad-diskussjoni tat-tranżazzjoni; (ii) analiżijiet, rapporti, studji, stħarriġ, preżentazzjonijiet u kwalunkwe dokument paragunabbli għall-iskop ta’ valutazzjoni jew analiżi tal-konċentrazzjoni fir-rigward tal-ħsieb warajha (inklużi dokumenti fejn it-tranżazzjoni tiġi diskussa fir-rigward tal-akkwiżizzjonijiet alternattivi potenzjali), l-ishma mis-suq, il-kundizzjonijiet tal-kompetizzjoni, il-kompetituri (attwali jew potenzjali), il-potenzjal għal tkabbir fil-bejgħ jew espansjoni fi swieq ta’ prodotti jew ġeografiċi oħrajn, u/jew kundizzjonijiet ġenerali tas-suq ( 23 ); (iii) analiżijiet, rapporti, studji, stħarriġ u kwalunkwe dokument paragunabbli tal-aħħar sentejn għall-iskop tal-valutazzjoni ta’ kwalunkwe wieħed mis-swieq affettwati ( 24 ) fir-rigward tal-ishma mis-suq, il-kundizzjonijiet tal-kompetizzjoni, il-kompetituri (attwali jew potenzjali) u/jew il-potenzjal għal tkabbir fil-bejgħ jew espansjoni fi swieq ta’ prodotti jew swieq ġeografiċi oħrajn ( 25 ).

Ipprovdi lista tad-dokumenti msemmija f’din it-taqsima 5.4, u fuq kull dokument indika d-data ta’ tħejjija u l-isem u t-titlu tad-destinatarju/i.

TAQSIMA 6

Id-definizzjonijiet tas-suq

Is-swieq tal-prodotti u ġeografiċi relevanti jservu biex jiġi identifikat il-kamp ta’ applikazzjoni li fi ħdanu trid tiġi vvalutata s-saħħa fis-suq tal-entità l-ġdida li tirriżulta mill-konċentrazzjoni ( 26 ). Meta jippreżentaw is-swieq tal-prodotti u ġeografiċi relevanti, il-parti jew partijiet notifikanti jridu jissottomettu, minbarra kwalunkwe definizzjoni tas-swieq ta’prodotti u swieq ġeografiċi li jqisu relevanti, id-definizzjonijiet alternattivi plawżibbli kollha tas-swieq tal-prodotti u swieq ġeografiċi. Id-definizzjonijiet alternattivi plawżibbli tas-swieq tal-prodotti u swieq ġeografiċi jistgħu jiġu identifikati fuq il-bażi ta’ deċiżjonijiet preċedenti tal-Kummissjoni u sentenzi tal-Qrati tal-Unjoni u (b’mod partikolari fejn ma hemm l-ebda preċedenti mill-Kummissjoni jew mill-Qrati) b’referenza għar-rapporti tal-industrija, l-istudji tas-swieq u dokumenti interni tal-partijiet notifikanti).

Il-parti jew partijiet notifikanti jridu jipprovdu l-informazzjoni mitluba f’din il-Formola CO wara li jqisu d-definizzjonijiet li ġejjin:

6.1. Is-swieq tal-prodotti relevanti:

Suq tal-prodotti relevanti jinvolvi dawk il-prodotti u/jew servizzi l-oħrajn kollha li jitqiesu bħala interskambjabbli jew sostitwibbli mill-konsumatur, minħabba l-karatteristiċi tal-prodotti, il-prezzijiet tagħhom u l-użu maħsub tagħhom. F’ċerti każijiet, suq tal-prodotti relevanti jista’ jkun imsawwar minn għadd ta’ prodotti u/jew servizzi individwali li jippreżentaw karatteristiċi fiżiċi u tekniċi fil-parti l-kbira identiċi u li huma interskambjabbli.

Il-fatturi relevanti għall-valutazzjoni tas-suq tal-prodotti relevanti jinkludu l-analiżi ta’ għaliex il-prodotti jew is-servizzi f’dawn is-swieq huma inklużi u għaliex oħrajn huma esklużi billi tintuża d-definizzjoni ta’ hawn fuq, u wara li titqies, pereżempju, is-sostitwibbiltà tal-prodotti u s-servizzi, il-prezzijiet, l-elastiċità tad-domanda bejn prezz u ieħor jew fatturi relevanti oħrajn (bħas-sostitwibbiltà min-naħa tal-provvista f’każijiet xierqa).

6.2. Is-swieq ġeografiċi relevanti:

Is-suq ġeografiku relevanti jinvolvi ż-żona li fiha l-impriżi kkonċernati huma involuti fil-provvista u d-domanda ta’ prodotti jew servizzi relevanti, li fihom il-kundizzjonijiet ta’ kompetizzjoni huma omoġeni biżżejjed u li jistgħu jiġu distinti minn żoni ġeografiċi ġirien, b’mod partikolari minħabba li l-kundizzjonijiet ta’ kompetizzjoni huma kemxejn differenti f’dawk iż-żoni.

Il-fatturi relevanti għall-valutazzjoni tas-suq ġeografiku relevanti jinkludu, fost l-oħrajn, l-għamla u l-karatteristiċi tal-prodotti jew is-servizzi kkonċernati, l-eżistenza ta’ ostakli għad-dħul, il-preferenzi tal-konsumatur, id-differenzi apprezzabbli fl-ishma mis-suq tal-impriżi bejn żoni ġeografiċi ġirien jew differenzi sostanzjali fil-prezzijiet.

6.3. Is-swieq affettwati:

Għall-iskop tal-informazzjoni meħtieġa f’din il-Formola CO, is-swieq affettwati huma s-swieq ġeografiċi u s-swieq tal-prodotti relevanti kollha, kif ukoll fis-swieq ġeografiċi u tal-prodotti plawżibbli alternattivi, li fuq il-bażi tagħhom fit-territorju taż-ŻEE:

(a) żewġ partijiet jew iktar fil-konċentrazzjoni huma impenjati f’attivitajiet kummerċjali fl-istess suq relevanti u fejn il-konċentrazzjoni se twassal għal sehem mis-suq kombinat ta’ 20 % jew iktar. Dawn huma relazzjonijiet orizzontali;

(b) parti waħda jew iktar fil-konċentrazzjoni huma impenjati f’attivitajiet kummerċjali f’suq relevanti, li huwa upstream jew downstream ta’ suq relevanti li fih ikun attiv kwalunkwe parti oħra fil-konċentrazzjoni, u kwalunkwe wieħed mis-sehem mis-suq individwali jew ikkombinat tagħhom fi kwalunkwe livell huwa ta’ 30 % jew iktar, indipendentement minn jekk hemmx xi relazzjoni bejn fornituru klijent eżistenti bejn il-partijiet għall-konċentrazzjoni ( 27 ). Dawn huma relazzjonijiet vertikali.

Fuq il-bażi tad-definizzjonijiet ta’ hawn fuq u l-limiti tal-ishma mis-suq, identifika kull suq affettwat ( 28 ).

6.4. Swieq oħrajn li fihom l-operazzjoni notifikata jista’ jkollha impatt importanti

Fuq il-bażi tad-definizzjonijiet fit-Taqsima 6, iddeskrivi l-prodott u l-firxa ġeografika skont id-definizzjonijiet alternattivi plawżibbli kollha ta’ suq tas-swieq (fejn swieq bħal dawn jinkludu ż-ŻEE kollha jew parti minnha) minbarra s-swieq affettwati identifikati fit-Taqsima 6.1 li fihom l-operazzjoni notifikata jista’ jkollha impatt importanti, pereżempju, fejn:

(a) xi waħda mill-partijiet għall-konċentrazzjoni għandha sehem mis-suq ikbar minn 30 % u xi parti oħra għall-konċentrazzjoni hija kompetitur potenzjali f’dak is-suq. Parti tista’ titqies kompetitur potenzjali, b’mod partikolari, meta jkollha pjanijiet li tidħol fis-suq, jew meta tkun żviluppat jew ħadmet fuq dawn il-pjanijiet fl-aħħar tliet snin;

(b) xi waħda mill-partijiet għall-konċentrazzjoni għandha sehem mis-suq ikbar minn 30 % u xi parti oħra għall-konċentrazzjoni għandha drittijiet importanti tal-proprjetà intellettwali għal dak is-suq;

(c) xi waħda mill-partijiet għall-konċentrazzjoni hija preżenti f’suq tal-prodotti, li huwa suq ġar marbut mill-qrib ma’ suq tal-prodotti li fih hemm xi parti oħra għall-konċentrazzjoni attiva, u l-ishma mis-suq individwali jew kombinati tal-partijiet fi kwalunkwe wieħed minn dawn is-swieq huma ta’ 30 % jew iktar. Is-swieq tal-prodotti huma marbutin mill-qrib mas-swieq ġirien meta l-prodotti jkunu komplimentari ma’ xulxin ( 29 ) jew meta jkunu jagħmlu parti minn firxa ta’ prodotti li ġeneralment tinxtara mill-istess sett ta’ klijenti għall-istess użu finali ( 30 );

Biex sa mill-bidu nett il-Kummissjoni tkun tista’ tqis l-impatt kompetittiv tal-konċentrazzjoni proposta fis-swieq identifikati f’din it-Taqsima 6.4, il-partijiet notifikanti huma mistednin jissottomettu l-informazzjoni fit-Taqsimiet 7 u 8 ta’ din il-Formola CO anki fir-rigward ta’ dawk is-swieq.

TAQSIMA 7

L-informazzjoni fuq is-swieq affettwati

Għal kull suq affettwat b’mod orizzontali, għal kull suq affettwat b’mod vertikali u għal kull wieħed mis-swieq l-oħrajn fejn l-operazzjoni notifikata setgħet ħalliet impatt importanti, u għal kull waħda mill-aħħar tliet snin ( 31 ), ipprovdi dan li ġej:

7.1. għal kull waħda mill-partijiet fil-konċentrazzjoni, it-tip tan-negozju tal-impriża, is-sussidjarji attivi ewlenin u/jew il-marki, l-ismijiet tal-prodotti u/jew il-marki kummerċjali użati f’kull wieħed minn dawn is-swieq;

7.2. stima tad-daqs totali tas-suq f’termini ta’ valur tal-bejgħ (f’euro) u volum (unitajiet) ( 32 ). Indika l-bażi u s-sorsi għall-kalkoli u pprovdi d-dokumenti, meta disponibbli, biex tikkonferma dawn il-kalkoli;

7.3. il-bejgħ fil-valur u l-volum, kif ukoll stima tal-ishma mis-suq, ta’ kull waħda mill-partijiet fil-konċentrazzjoni;

7.4. stima tas-sehem mis-suq f’valur (u fejn xieraq, il-volum) tal-kompetituri kollha (inklużi l-importaturi) li tal-inqas għandhom 5 % tas-suq relevanti li qed jinbena. Identifika s-sorsi użati għall-kalkolu ta’ dawn l-ishma mis-suq u pprovdi dokumenti, meta disponibbli, biex tikkonferma l-kalkolu;

7.5. stima tal-kapaċità totali madwar l-Unjoni u ż-ŻEE. Fl-aħħar tliet snin, x’sehem ta’ din il-kapaċità ġie kkontrollat minn kull waħda minn dawn il-partijiet fil-konċentrazzjoni, u x’kienu r-rati rispettivi ta’ użu tal-kapaċità tagħhom? Jekk huma applikabbli, identifika l-post u l-kapaċità tal-faċilitajiet ta’ manifattura ta’ kull waħda mill-partijiet għall-konċentrazzjoni fis-swieq affettwati ( 33 ).

TAQSIMA 8

L-istruttura tal-provvista fis-swieq affettwati

8.1. Ipprovdi spjegazzjoni qasira dwar l-istruttura tal-provvista f’kull wieħed mis-swieq affettwati. B’mod partikolari għandek tispeċifika: (a) il-mod li bih il-partijiet fil-konċentrazzjoni jipproduċu, jipprezzaw u jbigħu l-prodotti u/jew is-servizzi; pereżempju, jekk jimmanifatturawx, ibigħux u jipprezzawx b’mod lokali; (b) it-tip u l-firxa tal-integrazzjoni vertikali ta’ kull waħda mill-partijiet fil-konċentrazzjoni meta mqabbla mal-ikbar kompetituri tagħhom; (c) is-sistemi ta’ distribuzzjoni ewlenin fis-suq u l-importanza tagħhom, u sa liema punt id-distribuzzjoni titwettaq minn partijiet terzi u/jew impriżi li jagħmlu parti mill-istess grupp tal-partijiet, kif ukoll l-importanza tal-kuntratti ta’ distribuzzjoni esklużiva u tipi oħrajn ta’ kuntratti fit-tul; u (d) in-netwerks ewlenin tas-servizz (pereżempju, il-manutenzjoni u t-tiswija) u l-importanza tagħhom f’dawn is-swieq. Dawn is-servizzi kemm jiġu pprovduti minn partijiet terzi u/jew impriżi li jagħmlu parti mill-istess grupp tal-partijiet? Jekk tqis li hemm xi kunsiderazzjonijiet relevanti oħrajn min-naħa tal-provvista, dawn għandek tispeċifikahom.

L-istruttura tad-domanda fis-swieq affettwati

8.2. Ipprovdi spjegazzjoni fil-qosor tal-istruttura tad-domanda f’kull suq affettwat, billi b’mod partikolari tispeċifika: (a) il-fażijiet tas-swieq f’termini ta’, pereżempju, avvjament, espansjoni, maturità, tnaqqis, u tbassir tar-rata ta’ tkabbir tad-domanda; (b) l-importanza tal-preferenzi tal-klijenti, pereżempju f’termini ta’ lealtà lejn il-marka, il-forniment ta’ servizzi ta’ qabel u ta’ wara l-bejgħ, il-forniment ta’ firxa sħiħa ta’ prodotti, jew l-effetti tan-netwerks; (c) ir-rwol tal-ispejjeż (f’termini ta’ żmien u spejjeż) li jġarrbu l-klijenti meta jibdlu bejn fornitur u ieħor (i) fir-rigward ta’ prodotti eżistenti u (ii) fir-rigward ta’ prodotti ġodda li jieħdu post prodotti eżistenti (inkluż il-perjodu normali ta’ żmien tal-kuntratti tal-klijenti); (d) il-livell ta’ konċentrazzjoni jew varjazzjoni tal-klijenti; (e) il-mod li bih il-klijenti jixtru l-prodotti jew servizzi ikkonċernati, b’mod partikolari jekk jużawx tekniki tal-akkwist bħal talbiet għal proċeduri ta’ proposti u offerti.

Id-differenzazzjoni tal-prodotti u l-prossimità tal-kompetizzjoni

8.3. Ipprovdi spjegazzjoni fil-qosor tal-livell ta’ differenzazzjoni tal-prodotti f’kull suq affettwat, billi b’mod partikolari tispeċifika: (a) ir-rwol u l-importanza tad-differenzazzjoni tal-prodotti f’termini ta’ kwalità (“differenzazzjoni vertikali”) u karatteristiċi oħrajn tal-prodotti (“differenzazzjoni orizzontali” u “spazjali”); (b) kwalunkwe segmentazzjoni ta’ klijenti fi gruppi differenti b’deskrizzjoni tal-“klijent tipiku” għal kull grupp; u (c) ir-rivalità bejn il-partijiet għall-konċentrazzjoni b’mod ġenerali, kif ukoll il-qrubija tas-sostituzzjoni bejn il-prodotti tal-partijiet għall-konċentrazzjoni, inkluż għal kull wieħed mill-gruppi tal-klijenti u l-“klijenti tipiċi” identifikati bħala reazzjoni għall-kwistjoni fil-punt(b).

Id-dħul u l-ħruġ mis-suq

8.4. Tul l-aħħar ħames snin, kien hemm xi dħul importanti f’xi suq affettwat? Jekk iva, identifka lil dawk li daħlu ġodda u pprovdi stima tas-sehem attwali mis-suq ta’ kull wieħed minnhom.

8.5. Fil-fehma tal-partijiet notifikanti, hemm impriżi (inklużi dawk li bħalissa joperaw biss barra l-UE jew iż-ŻEE) li x’aktarx li jidħlu f’xi suq affettwat? Jekk iva, spjega għaliex dak id-dħul huwa probabbli li jseħħ u pprovdi stima taż-żmien li fih x’aktarx li jseħħ.

8.6. Agħti deskrizzjoni qasira tal-fatturi ewlenin li jinfluwenzaw id-dħul f’kull wieħed mis-swieq affettwati, filwaqt li teżamina d-dħul kemm minn perspettiva ġeografika kif ukoll tal-prodott. Meta tagħmel dan, qis dan li ġej fejn ikun xieraq: (a) l-ispejjeż totali tad-dħul (R&Ż, produzzjoni, it-twaqqif ta’ sistemi ta’ distribuzzjoni, promozzjoni, reklamar, servizzjar, u l-bqija) fuq skala ekwivalenti għal kompetitur importanti vijabbli, fejn tindika s-sehem mis-suq ta’ dak il-kompetitur; (b) kwalunkwe ostakli legali jew regolatorji għad-dħul, bħal awtorizzazzjoni mill-gvern jew it-twaqqif ta’ standards fi kwalunkwe forma; (c) kwalunkwe ostaklu għall-aċċess tal-klijenti, bħal dawk li jirriżultaw minn proċeduri ta’ ċertifikazzjoni tal-prodotti, jew l-importanza tar-reputazzjoni u esperjenza imgħoddija soda; (d) kwalunkwe bżonn u possibbiltà li jinkiseb aċċess għal privattivi, għarfien jew drittijiet tal-proprjetà intellettwali oħrajn f’dawn is-swieq; (e) kemm kull waħda mill-partijiet fil-konċentrazzjoni huma detenturi, ċessjonarji jew ċedenti ta’ privattivi, għarfien jew drittijiet tal-proprjetà intellettwali oħrajn fis-swieq relevanti; (f) l-importanza tal-ekonomiji tal-kobor u tal-ambitu u l-effetti tan-netwerk fuq il-produzzjoni jew id-distribuzzjoni ta’ prodotti u/jew servizzi fis-swieq affettwati; u (g) l-aċċess għall-għejun tal-provvista, bħad-disponibbiltà ta’ materja prima u l-infrastruttura neċessarja.

8.7. Spjega jekk xi waħda mill-partijiet fil-konċentrazzjoni, jew xi wieħed mill-kompetituri, għandhomx prodotti li x’aktarx li jiddaħħlu fis-suq f’terminu ta’ żmien qasir jew medju (“prodotti ppjanati”), jew pjanijiet ta’ espansjoni tal-produzzjoni jew tal-kapaċità tal-bejgħ f’xi wieħed mis-swieq affettwati. Jekk iva, ipprovdi stima tal-bejgħ u l-ishma mis-suq previsti tal-partijiet fil-konċentrazzjoni tul it-tliet sa ħames snin li ġejjin.

8.8. Tul l-aħħar ħames snin, kien hemm xi ħruġ minn xi suq affettwat? Jekk iva, identifika l-impriża li ħarġet mis-suq u agħti stima tas-sehem mis-suq li kellha fis-sena qabel ħarġet.

Ir-riċerka u l-iżvilupp

8.9. Fir-rigward tas-swieq affettwati spjega l-importanza tar-riċerka u l-iżvilupp fil-ħila tal-impriża li tikkompeti fit-tul. Spjega it-tip tar-riċerka u l-iżvilupp fis-swieq affettwati mwettqa mill-partijiet għall-konċentrazzjoni. Meta tagħmel dan, fejn xieraq qis dan li ġej: (a) ix-xejriet u l-intensitajiet tar-riċerka u l-iżvilupp ( 34 ) f’dawn is-swieq u għall-partijiet fil-konċentrazzjoni; (b) kif seħħ l-iżvilupp teknoloġiku fir-rigward ta’ dawn is-swieq tul perjodu ta’ żmien xieraq (inkluża l-frekwenza tal-varar ta’ prodotti u/jew servizzi ġodda, żviluppi fi prodotti u/jew servizzi, proċessi tal-produzzjoni, sistemi ta’ distribuzzjoni, u l-bqija); u (c) l-ippjanar u l-prijoritajiet ta’ riċerka tal-partijiet stess tul it-tliet snin li ġejjin.

Il-Ftehimiet Kooperattivi

8.10. Jeżistu ftehimiet kooperattivi (orizzontali, vertikali jew oħrajn) fis-swieq affettwati u kemm huma mifruxin?

8.11. Jekk huma relevanti, agħti dettalji dwar l-iktar ftehimiet kooperattivi importanti li daħlu fihom il-partijiet fil-konċentrazzjoni fis-swieq affettwati, bħar-riċerka u l-iżvilupp, il-liċenzjar, il-produzzjoni konġunta, l-ispeċjalizzazzjoni, id-distribuzzjoni, il-ftehimiet fit-tul dwar il-provvista u l-iskambju ta’ informazzjoni u, fejn dan jitqies li huwa xieraq, ipprovdi kopja ta’ dawn il-ftehimiet ( 35 ).

Il-kummerċ bejn Stati Membri u l-importazzjonijiet minn barra ż-ŻEE

8.12. Spjega kemm il-kummerċ fit-territorju taż-ŻEE fil-prodotti kkonċernati huwa affettwat mill-ispejjeż tat-trasport u spejjeż oħrajn.

8.13. Għas-swieq affettwati, ipprovdi stima tal-valur totali u l-volum u s-sors tal-importazzjonijiet minn barra t-territorju taż-ŻEE u identifika: (a) is-sehem ta’ dawk l-importazzjonijiet li jinġiebu mill-gruppi li minnhom jagħmlu parti l-partijiet fil-konċentrazzjoni; (b) stima ta’ kemm kwalunkwe kwota, tariffa jew ostakli nontariffarji għall-kummerċ, jaffettwaw dawn l-importazzjonijiet; u (c) stima ta’ kemm l-ispejjeż tat-trasport u spejjeż oħrajn jaffettwaw dawn l-importazzjonijiet.

L-assoċjazzjonijiet kummerċjali

8.14. Fir-rigward tal-assoċjazzjonijiet kummerċjali fis-swieq affettwati: (a) identifika dawk li l-partijiet fil-konċentrazzjoni huma msieħba fihom; (b) identifika l-iktar assoċjazzjonijiet kummerċjali importanti li l-klijenti tal-partijiet għall-konċentrazzjoni huma msieħba fihom; u (c) ipprovdi l-isem, l-indirizz, in-numru tat-telefown, in-numru tal-faks u l-indirizz tal-posta elettronika tal-persuna xierqa ta’ kuntatt għall-assoċjazzjonijiet tal-kummerċ kollha elenkati f’din it-taqsima ( 36 ).

Id-dettalji ta’ kuntatt

8.15. Ipprovdi l-isem, l-indirizz, in-numru tat-telefown, in-numru tal-faks u l-indirizz tal-posta elettronika tal-kap tad-dipartiment legali (jew persuna oħra li teżerċita funzjonijiet simili; u fil-każ li ma jkunx hemm persuna bħal din, il-kap eżekuttiv) fir-rigward ta’ ( 37 ): (a) il-kompetituri identifikati fit-taqsima 7.4; (b) kull wieħed mill-iktar ħames klijenti importanti tal-partijiet f’kull wieħed mis-swieq affettwati; (c) dawk li daħlu ġodda identifikati fit-taqsima 8.4; u (d) dawk li potenzjalment jistgħu jidħlu identifikati fit-taqsima 8.5; Id-dettalji ta’ kuntatt iridu jingħataw billi jintuża l-mudell tal-Kummissjoni li jinsab fuq il-websajt tad-DĠ Kompetizzjoni.

TAQSIMA 9

L-effiċjenzi

Jekk tixtieq li l-Kummissjoni tqis b’mod speċifiku mill-bidu nett ( 38 ) jekk il-gwadanni fl-effiċjenza ġġenerati mill-konċentrazzjoni aktarx li jsaħħu l-ħila u l-inċentiv tal-entità l-ġdida biex taġixxi b’mod proattiv għall-benefiċċju tal-konsumatur, ipprovdi deskrizzjoni ta’, u dokumenti ta’ appoġġ relatat ma’, kull effiċjenza (inkluż l-iffrankar fi spejjeż, introduzzjonijiet ta’ prodotti ġodda u titjib fis-servizzi jew fil-prodotti) li l-partijiet jantiċipaw li se tirriżulta mill-konċentrazzjoni proposta relatata ma’ kwalunkwe prodott relevanti ( 39 ).

Għal kull dikjarazzjoni ta’ effiċjenza, ipprovdi:

(i) spjegazzjoni dettaljata dwar kif il-konċentrazzjoni proposta tippermetti lill-entità l-ġdida tikseb l-effiċjenza. Speċifika l-passi li l-partijiet jantiċipaw li jieħdu biex jiksbu l-effiċjenza, ir-riskji involuti biex tinkiseb l-effiċjenza u ż-żmien u l-ispejjeż meħtieġa biex tinkiseb;

(ii) fejn dan ikun raġonevolment possibbli, ipprovdi kwantifikazzjoni tal-effiċjenza u spjegazzjoni dettajalta ta’ kif ġiet ikkalkolata l-kwantifikazzjoni. Fejn din tkun relevanti, ipprovdi wkoll stima tal-importanza tal-effiċjenzi relatati mal-introduzzjonijiet ta’ prodotti ġodda jew titjib fil-kwalità. Għal effiċjenzi li jinvolvu ffrankar tal-ispejjeż, iddikjara b’mod separat l-iffrankar tal-ispejjeż fissi ta’ darba, l-iffrankar tal-ispejjeż fissi rikorrenti, u l-iffrankar tal-ispejjeż varjabbli (f’EUR għal kull unità u f’EUR fis-sena);

(iii) kemm il-klijenti aktarx li se jibbenefikaw mill-effiċjenza u spjegazzjoni dettaljata ta’ kif intlaħqet dik il-konklużjoni; u

(iv) ir-raġuni għaliex il-parti jew partijiet ma setgħux jiksbu l-effiċjenza b’mod simili b’xi mod ieħor minbarra permezz tal-konċentrazzjoni proposta, u b’mod li aktarx ma jqajjimx tħassib dwar il-kompetizzjoni.

TAQSIMA 10

L-effetti kooperattivi ta’ impriża konġunta

10. Fil-każ ta’ impriża konġunta, għall-iskopijiet tal-Artikolu 2(4) tar-Regolament tal-Kunsill (KE) Nru 139/2004, wieġeb il-mistoqsijiet li ġejjin:

(a) żewġ kumpaniji prinċipali jew iktar baqgħu jwettqu attivitajiet f’livell sinifikanti fl-istess suq bħala l-impriża konġunta jew f’suq li huwa upstream jew downstream minn dak tal-impriża konġunta jew f’suq ġar marbut mill-qrib ma’ dan is-suq? ( 40 ) Għal kull wieħed mis-swieq imsemmija hawn indika: — il-fatturat ta’ kull kumpanija prinċipali fis-sena finanzjarja ta’ qabel; — l-importanza ekonomika tal-attivitajiet tal-impriża konġunta fir-rigward ta’ dan il-fatturat; — is-sehem mis-suq ta’ kull kumpanija prinċipali.

(b) Jekk it-tweġiba għal (a) hija iva u fil-fehma tiegħek il-ħolqien tal-impriża konġunta ma jwassalx għal koordinazzjoni bejn impriżi indipendenti li jirrestrinġi l-kompetizzjoni skont it-tifsira tal-Artikolu 101(1) tat-Trattat dwar il-Funzjonament tal-Unjoni Ewropea (“TFUE”), u, fejn applikabbli, id-dispożizzjonijiet korrispondenti tal-Ftehim ŻEE ( 41 ), agħti r-raġunijiet tiegħek.

(c) Mingħajr preġudizzju għat-tweġibiet għal (a) u (b) u sabiex jiġi żgurat li l-Kummissjoni tkun tista’ tagħmel valutazzjoni sħiħa tal-każ, jekk tqis li japplikaw il-kriterji tal-Artikolu 101(3) TFUE u, fejn applikabbli, id-dispożizzjonijiet korrispondenti tal-Ftehim ŻEE ( 42 ), spjega għaliex dan huwa l-każ. Skont l-Artikolu 101(3) TFUE, id-dispożizzjonijiet tal-Artikolu 101(1) TFUE jistgħu jiġu ddikjarati inapplikabbli jekk l-operazzjoni: (i) tikkontribwixxi sabiex titjieb il-produzzjoni jew id-distribuzzjoni tal-prodotti, jew biex jiġi promoss il-progress tekniku jew ekonomiku; (ii) tagħti lill-klijenti sehem xieraq tal-benefiċċju li jirriżulta; (iii) ma timponix restrizzjonijiet fuq l-impriżi kkonċernati li mhumiex indispensabbli għall-kisba ta’ dawn l-għanijiet; u (iv) ma tagħtix lit-tali impriżi l-possibilità li jeliminaw il-kompetizzjoni fir-rigward ta’ parti sostanzjali tal-prodotti inkwistjoni.

TAQSIMA 11

Id-dikjarazzjoni

In-notifika trid tikkonkludi bid-dikjarazzjoni li ġejja li għandha tiġi ffirmata mill-partijiet notifikanti kollha, jew f’isimhom:

“Il-parti jew partijiet notifikanti jiddikjaraw li l-informazzjoni li taw f’din in-notifika hija vera, korretta u kompluta sa fejn jafu huma, li ġew ipprovduti kopji veri, korretti u sħaħ tad-dokumenti meħtieġa mill-Formola CO, li l-istimi kollha huma identifikati bħala tali u li dawn huma l-aħjar stimi tagħhom tal-fatti sottostanti, u li l-fehmiet espressi kollha huma sinċieri.

Jafu bid-dispożizzjonijiet tal-Artikolu 14(1)(a) tar-Regolament tal-Kunsill (KE) Nru 139/2004.”









ANNESS II

IL-FORMOLA CO QASIRA GĦAN-NOTIFIKA TA’ KONĊENTRAZZJONI SKONT IR-REGOLAMENT (KE) Nru 139/2004

INTRODUZZJONI

1.1. L-iskop tal-Formola CO Qasira

Il-Formola CO Qasira tispeċifika l-informazzjoni li trid tiġi pprovduta mill-partijiet notifikanti meta jissottomettu notifika lill-Kummissjoni Ewropea dwar ċerti amalgamazzjonijiet, akkwiżizzjonijiet jew konċentrazzjonijiet oħrajn proposti li aktarx li mhumiex se jkunu ta’ tħassib għall-kompetizzjoni.

Biex timla din il-Formola CO Qasira, tajjeb li tkun taf bir-Regolament tal-Kunsill (KE) Nru 139/2004 tal-20 ta’ Jannar 2004 dwar il-kontroll ta’ konċentrazzjonijiet bejn impriżi (ir-Regolament tal-KE dwar l-Għaqdiet) ( 43 ), u r-Regolament tal-Kummissjoni (KE) Nru 802/2004 ( 44 ), li miegħu hija mehmuża din il-Formola CO Qasira. It-test ta’ dawn ir-Regolamenti, kif ukoll dokumenti relevanti oħrajn, jinsab fil-paġna dwar il-Kompetizzjoni tal-websajt “Ewropa” tal-Kummissjoni. F’dan ir-rigward, innota n-Notifika tal-Kummissjoni dwar proċedura simplifikata għal trattament ta’ ċerti konċentrazzjonijiet (traduzzjoni mhux uffiċjali) ( 45 ). Tajjeb li tkun taf ukoll bid-dispożizzjonijiet korrispondenti tal-Ftehim dwar iż-Żona Ekonomika Ewropea (li minn hawn ‘il quddiem se jissejjaħ “il-Ftehim ŻEE”) ( 46 ).

Bħala regola ġenerali, il-Formola CO Qasira tista’ tintuża għall-fini ta’ notifika ta’ konċentrazzjonijiet, meta tiġi sodisfatta waħda minn dawn il-kundizzjonijiet li ġejjin:

1. fil-każ ta’ impriża konġunta, l-impriża konġunta ma għandha ebda attivitajiet, jew inkella għandha attivitajiet negliġibbli, preżenti jew previsti fit-territorju taż-Żona Ekonomika Ewropea (ŻEE). Każijiet bħal dawn iseħħu meta: (a) il-fatturat tal-impriża konġunta u/jew il-fatturat tal-attivitajiet kontribwiti jkun inqas minn EUR 100 miljun fit-territorju taż-ŻEE fi żmien in-notifika; u (b) il-valur totali tal-assi trasferiti lill-impriża konġunta huwa inqas minn EUR 100 miljun fit-territorju taż-ŻEE fi żmien in-notifika.

2. jingħaqdu żewġ impriżi jew iktar, jew impriża waħda jew iktar jakkwiżixxu kontroll esklużiv jew konġunt ta’ impriża oħra, diment li l-ebda parti għall-konċentrazzjoni ma tintrabat f’attivitajiet kummerċjali bl-istess prodott u suq ġeografiku ( 47 ) jew f’suq ta’ prodotti upstream jew downstream minn’ suq ta’ prodotti li fih kwalunkwe parti oħra għall-konċentrazzjoni tkun marbuta ( 48 ) ( 49 ).

3. jingħaqdu żewġ impriżi jew iktar, jew impriża waħda jew iktar jakkwistaw kontroll esklużiv jew konġunt ta’ impriża oħra u: (a) ebda wieħed mill-ishma individwali jew kombinati mis-suq tal-partijiet kollha għall-konċentrazzjoni li huma attivi f’attivitajiet kummerċjali f’suq tal-prodotti li (a) is-sehem kombinat mis-suq tal-partijiet kollha għall-konċentrazzjoni attivi fl-attivitajiet kummerċjali fl-istess suq ġeografiku u tal-prodotti (relazzjonijiet orizzontali) huwa inqas minn 20 % ( 50 ); u (b) huwa upstream jew downstream minn suq tal-prodotti li fih hemm attiva xi parti oħra għall-konċentrazzjoni (relazzjonijiet vertikali) ma huwa fil-livell ta’ 30 % jew iktar ( 51 ); rigward il-kundizzjoni 3(a) u (b) tagħha, fil-każ ta’ akkwiżizzjoni ta’ kontroll konġunt, relazzjonijiet li jseħħu biss bejn l-impriżi li jakkwistaw kontroll konġunt ma jitqisux bħala relazzjonijiet orizzontali jew vertikali għall-fini ta’ din il-Formola CO Qasira iżda jistgħu jiġu kkunsidrati bħala konċentrazzjonijiet meta tfeġġ kwistjoni dwar il-koordinazzjoni;

4. parti għandha takkwista kontroll esklużiv ta’ impriża li fuqha diġà jkollha kontroll konġunt.

Il-Kummissjoni tista’ taċċetta wkoll Formola CO Qasira fejn tnejn jew iktar mill-partijiet għall-konċentrazzjoni huma f’relazzjoni orizzontali ( 52 ), diment li ż-żieda (“delta”) fl-Indiċi Herfindahl-Hirschman (“HHI”) li tirriżulta mill-konċentrazzjoni tkun inqas minn 150 ( 53 ) u s-sehem kombinat mis-suq tal-partijiet ikun inqas minn 50 % ( 54 ). Il-Kummissjoni tiddeċiedi fuq bażi ta’ każ b’każ jekk, skont iċ-ċirkustanzi partikolari tal-każ inkwistjoni, iż-żieda fil-livell ta’ konċentrazzjoni tas-suq indikata mid-delta tal-HHI hijiex tali li tista’ tiġi aċċettata Formola CO Qasira. Huwa inqas probabbli li l-Kummissjoni taċċetta Formola CO Qasira jekk ikun hemm xi waħda miċ-ċirkustanzi speċjali msemmijin fil-linji gwida tal-Kummissjoni dwar il-valutazzjoni ta’ amalgamazzjonijiet orizzontali ( 55 ); pereżempju – iżda mhux limitati għal – meta s-suq diġà jkun ikkonċentrat, fil-każ ta’ konċentrazzjoni li telimina forza kompetittiva importanti, fil-każ ta’ konċentrazzjoni bejn żewġ innovaturi importanti, jew fil-każ ta’ konċentrazzjoni li tinvolvi impriża li għandha prodotti ppjanati promettenti.

Il-Kummissjoni dejjem tista’ teħtieġ Formola CO meta jidher li jew mhumiex issodisfati l-kundizzjonijiet biex tintuża l-Formola CO Qasira, jew inkella, f’każijiet eċċezzjonali, meta dawn ikunu ssodisfati, iżda l-Kummissjoni xorta waħda tiddeċiedi li hemm bżonn ta’ notifika bil-Formola CO biex tkun tista’ ssir investigazzjoni adegwata tat-tħassib possibbli dwar il-kompetizzjoni.

Eżempji ta’ każijiet li fihom notifika bil-Formola CO tista’ tkun neċessarja huma konċentrazzjonijiet li fihom diffiċli jkunu jistgħu jiġu definiti s-swieq relevanti (pereżempju, fi swieq emerġenti jew fejn ma hemm ebda prattika tal-każ stabbilita); meta parti tkun daħlet ġdida jew ikollha potenzjal li tidħol, jew tkun detentur ta’ privattiva importanti; meta ma jkunx possibbli li jiġu ddeterminati b’mod adegwat l-ishma mis-swieq tal-partijiet; fi swieq b’ostakli qawwijin għad-dħul, bi grad għoli ta’ konċentrazzjoni jew problemi magħrufin għall-kompetizzjoni; meta tal-inqas żewġ partijiet għall-konċentrazzjoni jkunu preżenti fi swieq ġirien relatati mill-qrib ( 56 ); u f’konċentrazzjonijiet fejn tqum kwistjoni ta’ koordinazzjoni, kif imsemmi fl-Artikolu 2(4) tar-Regolament (KE) Nru 139/2004. B’mod simi